Anbun Ethah Faidhaa Eh Libeykan Engeytha?\nއަނބުން އެތައް ފައިދާއެއް ލިބޭކަން އެނގޭތަ؟\n1 އަހަރު,3ހަފްތާ,2ގަޑި,5މިނެޓް, 27 ސިކުންތު ކުރިން 4490ފަތޯނާ ފާއިޒް\nއަނބަކީ ދިވެހިންގެ ތެރޭގައިވެސް ވަރަށް މަޤްބޫލް މޭވާއެކެވެ. ގިނަ މީހުންނަށް އެންމެ ކަމުދާ އެއް މޭވާ އަކީވެސް އަނބެވެ.\nއަނބުގައި ގިނަ ނިއުޓްރިއެންޓްސް އެކުލެވިގެންވެއެވެ. އެހެންކަމުން މިއީ ސިއްޙަތަށް ވަރަށް ފައިދާ ހުރި މޭވާއެއްވެސް މެއެވެ. އަނބުން ލިބޭ ބައެއް ފައިދާތައް ކިޔުންތެރިންނާއި ހިއްސާ ކޮށްލާނަމެވެ.\nކެންސަރު ބަލި ޖެހުމުން ދުރުކޮށްދިނުން: ކެންސަރަކީ އެންމެންވެސް ބިރު ގަންނަ ބަހެކެވެ. އެބަލި ޖެހިދާނެތީ އެންމެންވެސް ކަންބޮޑުވާ ނުރައްކާތެރި ބައްޔެކެވެ. ސިއްހީ މާހިރުން ހާމަ ކުރާ ގޮތުގައި އަނބަކީ ކެންސަރު ޖެހުމުން ދުރުކޮށްދޭ މާއްދާތައް އެކުލެވިގެންވާ މޭވާއެކެވެ.\nކޮލެސްޓްރޯލް ދަށް ކުރުން:\nއަނބުގައި ގިނަ އަދަދަކަށް ފައިބާ، ޕެކްޓިން އަދި ވިޓަމިން ސީ އެކުލެވިގެންވެއެވެ. މިއީ ކޮލެސްޓްރޯލް ދަށް ކުރުމަށް އެހީވެދޭ މާއްދާ ތަކެވެ.\nގައިގެ ހަން ސާފު ކޮށްދިނުން:\nގައިގެ ހަން ރީތި ކުރުމަށް އަނބު ކެއުމަކީ މުހިންމު ކަމެކެވެ. ކެއުމުގެ އިތުރުން ހަމުގައި އަނބުން ތައްޔާރުކޮށްފައިވާ ޕޭސްޓްވެސް ހޭކި ދާނެއެވެ. މޫނުގެ ހަން ސާފު ކުރުމަށާއި، މޫނުގައި ބިހި ނެގުމުގެ މައްސަލަ ހައްލު ކުރުމަށްވެސް އަނބަކީ ބޭނުން ކުރެވިދާނެ މޭވާއެކެވެ.\nލޮލުގެ ދުޅަހެޔޮކަން ދެމެހެއްޓުން:\nއެންމެ ޖޯޑެއްގެ އަނބުން ދުވާލަކު އިންސާނެއްގެ ހަށިގަނޑަށް ބޭނުންވާ ވިޓަމިން އޭގެ 25 އިންސައްތަ ލިއްބައިދެއެވެ. ވިޓަމިން އޭ އަކީ ލޮލުގެ ފެނުން ރަނގަޅު ކުރުމަށް އެހީތެރިވެދޭ ވިޓަމިންއެކެވެ. އަދި އެއީ ލޯ ހިކުމުންވެސް ސަލާމަތް ކޮށްދޭ ވިޓަމިންއެކެވެ.\nދިފާއީ ބާރު ވަރުގަދަ ކޮށްދިނުން:\nއަނބުގައި ގިނަ އަދަދަކަށް ވިޓަމިން އޭ އަދި ސީގެ އިތުރުން ކެރޮޓިނޮއިޑްސް އެކުލެވިގެންވެއެވެ. މިއީ، ހަށިގަނޑުގެ ދިފާއީ ނިޒާމް ވަރުގަދަ ކޮށްދީ، ދުޅަހެޔޮ ސިއްހަތެއްގައި ހުރުމަށް އެހީތެރިވެދޭ މާއްދާ ތަކެވެ.\nއައިޖީއެމްއެޗަށް ވިހަން ދިޔަ3މީހުންގެ3ކުދިން ނިޔާވެއްޖެ\n4 ދުވަސް ކުރިން 60 0\n2 މަސް ކުރިން 223 0\n3 މަސް ކުރިން 271 0


Kapil TV Screenun Gelleneetha? - Vaguthu\nކަޕިލް ޓީވީ ސްކްރީނުން ގެއްލެނީތަ؟\nއިންޑިއާގެ ޝޯތަކުގެ ތެރެއިން ކޮމެޑީ ޝޯއަކަށް އެންމެ ގިނަ ބަޔަކަށް ކަމުދާ އެއް ޝޯއަކަށް ވާނީ ކަޕިލް ޝަރްމާ ޝޯއެވެ. ކަޕިލްގެ އަމިއްލަ ނަމުން ނަން ދީފައިވާ މި ޝޯއަކީ އިންޑިއާގެ ޓީއާރުޕީ އެންމެ ރަނގަޅު ޝޯތަކުގެ ތެރޭގައި ހިމެނޭ ޝޯއެކެވެ. އެހެންކަމަށް ވާއިރު އެ ޝޯ ހުއްޓާލުމުގެ ވާހަކަ ދެކެވުމަކީ އާންމުން ހާސް ނުވެ ނުދާނެ ކަމެއްކަން ޔަގީނެވެ.\nމިދިޔަ ހަފްތާގެ ތެރޭގައި ނޫސްތަކާއި މީސްމީޑިއާގައި ވެސް ކަޕިލް ޝަރްމާ ޝޯ ހުއްޓުމަކަށް އަންނަ ކަމުގެ ވާހަކަ ދެކެވުނެވެ. އެއާއެކު ފޭނުން ވަނީ އެކަމާ މެދު ވަރަށް ބޮޑަށް ދެރަވާކަން ހާމަކޮށް ޝުއޫރު ފާޅުކޮށްފައެވެ. ކަޕިލް ޝަރްމާ ޝޯގެ ޕްރޮޑަކްޝަން ޓީމުން ވަނީ އެ ޝޯ ހުއްޓާ ނުލާކަން ޔަގީންކޮށްދީފައެވެ.\nނަމަވެސް ކަޕިލް ޓީވީއާ ދުރަށްދާ ކަމުގެ އަޑުތައް ފެތުރުމުން ފޭނުން ތިބީ ހާސްވެފައެވެ. ކަޕިލް ޝަރްމާ ޝޯގެ ޓީމުން ބުނީ މި ޝޯ މެދުކަނޑާލަނީ އެއް މަސް ދުވަހަށް ކަަމަށާއި އެއީ ޝޯ އަށް ބައެއް ބަދަލުތައް ގެނައުމަށް ކަމަށެވެ. ކަޕިލްގެ އަންހެނުން މިވަގުތު އިނީ ބަލިވެ ކަމަށް ވާތީ އޭނާ ގިނަ ވަގުތު ހޭދަކުރަނީ އާއިލާ އާއި އެކުގައެވެ. މި ޝޯ ދެއަހަރުގެ މުއްދަތަކަށް ޝޯ ކުރިއަށް ގެންދިޔުމަށްފަހު މެދުކަނޑާލި ސަބަބުތަކުގެ ތެރޭގައި ކޮވިޑްގެ ސަބަބުން ޝޯއަށް ލައިވް އޯޑިއަންސް ގެނެވޭ ގޮތް ނުވުން ވެސް ހިމެނެއެވެ.\nމިހާރު ސިނަމާގައި އަޅުވާ ފިލްމްތައް މަދު ވުމާއެކު ފިލްމުތަކުގެ ޕްރޮމޯޝަންތައް މަދުވެ ޝޯގައި ތަރިން ބައިވެރި ކުރަން ވެސް ވަނީއުނދަނޣޫވެފައެވެ. ކަޕިލް ޝޯ އެނބުރި އަަންނަ އިރު އެ ޝޯ އިތުރަށް ވަރުުގަދަވާނެ ކަމަށް ބެލެވެއެވެ.


SunOnline: Club ah laari hoadhai dhinumah amilla ah vikunu Ivor Broadis\nކުލަބަށް ލާރި ހޯދައިދިނުމަށް އަމިއްލައަށް ވިކުނު އައިވޮރ ބްރޯޑިސް\nޢަބްދުﷲ އައިމަން 14 May 2019, 12:49\nއިނގިރޭސި ވިލާތުގެ ކުރީގެ ފުޓުބޯޅަ ކުޅުންތެރިޔާ އައިވޮރް ބްރޯޑިސް --- ފޮޓޯ/ ގެޓީ އިމޭޖެސް\nދެވަނަ ބޮޑު ހަނގުރާމައިގެ ބިރުވެރިކަމަށްފަހު ފުޓުބޯޅައިގެ އައު ޖީލެއް އުފެދި ޔޫރަޕުގައި އަލުން އަނބުރާ ފުޓުބޯޅައިގެ ފޯރި ހިއްޕާލުމުން އަނެއްކާވެސް ކުލަބުތަކުގެ ވާދަވެރިކަން އުފެދުނެވެ. މުޅިން އައު ކުލަބުތައް އުފެދުނު އިރު ކުރީގެ މަޝްހޫރު ކުލަބުތައް ވެސް އަނބުރާ އައީ އެވެ. ބައެއް ކުލަބުތައް ހަނގުރާމައިގެ ތެރެއަށް ވަޔާ ގެއްލިގެން ދިޔައީ އެވެ.\nހަނގުރާމައިގައި އިނގިރޭސި ސިފައިންގެ އާރމީގެ ނެވިގޭޓަރެއްގެ މަސައްކަތް ކުރި އައިވޮރް ބްރޯޑިސް އަކީ ފެށުނީއްސުރެން ވެސް ފުޓުބޯޅައަށް ލޯބި ކުރި ޒުވާނެކެވެ. ހަނގުރާމައިގެ ތެރޭގައި އުޅެމުން ވެސް ލިބޭ ވަގުތުތަކުގައި އޭނާ ފުޓުބޯޅަ ކުޅެ ހެދިއެވެ. ފުޓުބޯޅަ ކުޅުމުގެ އިތުރުން އޭނަގެ އެންމެ ފާހަގަ ކޮށްލެވޭ އެއް ކަމަކީ އޭނަގެ އިސްނެގުންތެރި ކަމެވެ.\nހަނގުރާމަ ނިމުމާ އެކު ޖެހިގެން އައި އަހަރު އައިވޮރ ވަނީ އޭރުގެ އިނގިރޭސި ވިލާތުގެ ކުލަބެއް ކަމަށްވާ ކާލިސްލް ޔުނައިޓެޑާއި ގުޅިފަ އެވެ. އައިވޮރްގެ ފުޓުބޯޅަ ހުނަރާއި އިސްނެގުންތެރިކަމަށް ބަަލައި އެ ކުލަބުން އޭނާއަށް ޓީމުގެ މެނޭޖަރުކަން ހަވާލު ކުރި އެވެ. ކުޅުންތެރިއެއްގެ ގޮތުގައި ކުޅެ މެނޭޖަރުކަމުގެ މަސްއޫލިއްޔަތު އަދާ ކުރުމާއި އޭނާ ހަވާލުވި އިރު އައިވޮރް ގެ އުމުރަކީ އެންމެ 23 އަހަރެވެ. މިއީ ކުލަބެއްގެ މެނޭޖަރު ކަމާއި އުމުރުން އެހާ ހަގު އުމުރެއްގެ ޒުވާނަކު ހަމަޖެއްސި ފުރަތަމަ ފަހަރެވެ.\nއައިވޮރް ކުލަބުގެ މެނޭޖަރު ކަމާ ހަވާލުވި އިރު ޓީމުގެ މާލީ ހާލަތު ވަނީ ވަރަށް ދަށަށް ގޮސްފަ އެވެ. އޭރު ވަނީ އައިވޮރްގެ ފުޓުބޯޅަ ކުޅުމުގެ ހުނަރު ގިނަ ބައެއްގެ ލޮލުގައި އަޅައިގަނެފަ އެވެ. އަދި ބައެއް ބޮޑެތި ކުލަބު ތަކުން އޭނާއަށް ހުށައެޅުންތައް ވެސް ހުށަ އެޅިއެވެ.\nކުލަބަށް ކުޅުންތެރިން ގަނެ ވިއްކާނީ ޓީމުގެ މެނޭޖަރު ބޭނުންވާ ގޮތަށެވެ. އެގޮތުން ކާލިސްލް ޔުނައިޓެޑަށް ދިމާވެފައިވާ މާލީ ހާލަތު ރަނގަޅު ކުރުމަށް އައިވޮރ ނިންމީ އޭނާ އަމިއްލަ އަށް އެހެން ކުލަބަކަށް ވިކުމަށެވެ. އެގޮތުން 1949 ވަނަ އަހަރު އައިވޮރ ވަނީ އިނގިރޭސި ވިލާތުގެ ސަންޑާ ލޭންޑަށް އަމިއްލައަށް ވިކިފަ އެވެ.\nއައިވޮރ ވަނީ ސަންޑަލޭންޑަށް ފަހު މެންޗެސްޓާ ސިޓީއަށާއި ނިއުކާސަލް ޔުނައިޓެޑަށް ވެސް ކުޅެފަ އެވެ. މީގެ އިތުރުން އިނގިރޭސި ވިލާތުގެ ގައުމީ ޓީމަށް ވެސް އޭނާ ވަނީ 14 މެޗު ކުޅެ ދީ އަށް ގޯލު ޖަހައިދީފަ އެވެ.\nމިދިޔަ މަހުގެ 13 ވަނަ ދުވަހު އައިވޮރ ބްރޯޑިސް ވަނީ މަރުވެފަ އެވެ. އޭނާ މަރުވި އިރު އޭނަގެ އުމުރަކީ 96 އަހަރެވެ. އޭނާ ފާހަގަ ވެފައި ވަނީ އެންމެ ގިނަ ދުވަސް ވަންދެން ދުނިޔޭގައި ހުރި އިނގިރޭސި ފުޓުބޯޅަ ކުޅުންތެރިޔާގެ ގޮތުގަ އެވެ.


Tourism dhuvas faahaga kurumah Maamigilee Airport gai haassa harakaai thakeh - vNews.mv\nޓުއަރިޒަމް ދުވަސް ފާހަގަކުރަން މާމިގިލީ އެއާޕޯޓުގައި ހާއްސަ ހަރަކާތްތަކެއް\nމަރްޔަމް ލީން 27 September 2021, 18:49\nޓުއަރިޒަމް ދުވަސް ފާހަގަކުރަން މާމިގިލީ އެއާޕޯޓުގައި ހާއްސަ ހަރަކާތްތަކެއް ކުރިޔަށް ގެންގޮސްފިއެވެ.\nމިއަދަކީ ރާއްޖޭގެ ޓުއަރިޒަމަށް 49 އަހަރު ފުރުނު ދުވަހެވެ. ކޮންމެ އަހަރަކުވެސް މިދުވަސް ކުލަގަދަކޮށް ފާހަގަކުރަމުން އަންނައިރު، މާމިގިލީ އެއާޕޯޓްގައިވެސް ހާއްސަ ހަރަކާތްތަކެއް ވަނީ ކުރިޔަށްގެންގޮސްފައެވެ.\nއެގޮތުން މިއަދު ވަނީ، މާމިގިލީ އެއާޕޯޓުން ފުރި ފަތުރުވެރިންނަށް، ދިވެހިރާއްޖޭގެ ސަގާފީ ބައެއް ކުޅިވަރުތައް ދައްކާލާފައެވެ. އެގިތުން، ބިންބި ތެޅުމާއި، ބޮޑުބެރު ފަދަ ކުޅިވަރުތައް އެއާޕޯޓުގައި ފަތުރުވެރިންނަށް ދައްކާލާފައިވެއެވެ.\nފަތުރުވެރިންނަށް ވެލްކަމް ޑްރިންކެއްގެ ގޮތުން ކުރުނބާވެސް ދީފައިވެއެވެ.\nރާއްޖޭގެ އިގްތިިސޯދު ބަރޯސާވެފައި އޮންނަ ފަތުރުވެރިކަމުގެ ސިނާއަތަށް 49 އަހަރު ފުރުނުއިރު މިދިޔަ އަހަރަކީ މި ސިނާއަތަށް ކަޅު އަހަރެކެވެ. އެހެންނަމަވެސް މަޑުމަޑުން މިސިނާއަތް މިހާރު އަންނަނީ ކުރިއަރަމުންނެވެ.\nއެގޮތުން، މިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ 843،552 އަށް އަރާފައެވެ. މިދިޔަ އަހަރުގެ މި މުއްދަތުގައި ޒިޔާރަތްކޮށްފައިވަނީ 399،174 ފަތުރުވެރިންނެވެ. 2019 ވަނަ އަހަރުގެ މި މުއްދަތުގައި ޒިޔާރަތްކުރީ 1،219،453 ފަތުރުވެރިންނެވެ.\nރާއްޖޭގައި މިހާތަނަށް ފަތުރުވެރިންނަށް ހިދުމަތްދޭ 882 ތަނެއް ހުޅުވާލާފައިވެއެވެ. މީގެތެރޭގައި ހިމެނެނީ 156 ރިސޯޓާއި، 582 ހޮޓަލާއި، 144 ސަފާރީއެވެ.


Green Tex In Libunu Aamdhanee Dheguna Dhahvejje - Vaguthu\nގްރީން ޓެކްސްއިން ލިބުނު އާމްދަނީ ދެގުނަ ދަށަށް ހިނގައްޖެ\n1 މަސް ކުރިން ( މެއި 13, 2020 )\nއޭޕްރީލް މަހު ގްރީން ޓެކްސްގެ ގޮތުގައި ދައުލަތަށް ލިބުނު އާމްދަނީ މިދިޔަ އަހަރުގެ އޭޕްރީލް މަހާއި އަޅައި ބަލާއިރު 57 އިންސައްތަ ދަށްވެއްޖެއެވެ.\nމޯލްޑިވްސް އިންލޭންޑް ރެވެނިއު އޮތޯރިޓީ، (މީރާ) އިން އާއްމުކޮށްފައިވާ އޭޕްރީލް މަހުގެ ތަފާސް ހިސާބުތައް ދައްކާގޮތުން އެމަހު ގްރީން ޓެކްސްގެ ގޮތުގައި ލިބިފައިވަނީ 35 މިލިއަން ރުފިޔާއެވެ. މިއީ މިދިޔަ އަހަރުގެ އޭޕްރީލްމަހު ގްރީން ޓެކްސްގެ ގޮތުގައި ލިބުނު 83 މިލިއަން ރުފިޔާއާ އަޅާ ބަލާއިރު 57 އިންސައްތަ ދަށް އަދަދެކެވެ.\nގްރީން ޓެކްސްގެ ގޮތުގައި ލިބުނު އާމްދަނީ ދެގުނައަށް ވުރެ ބޮޑު އަދަދަކުން ދަށްވެފައި މިވަނީ ކޮވިޑް-19އާ ގުޅިގެން ރާއްޖެއަށް ފަތުރުވެރިން އައުން ހުއްޓިފައިވާތީއެވެ. މިދިޔަ ފެބްރުއަރީ މަހުން ފެށިގެން ގްރީން ޓެކްސްގެ ގޮތުގައި ލިބޭ އާމްދަނީ އަންނަނީ މަދުވަމުންނެވެ.\nރާއްޖޭގައި ހިންގާ ޓޫރިސްޓުންނަށް ޙިދުމަތްދޭ ތަންތަނަށް އަންނަ ޓޫރިސްޓުން، އެއިން ތަނެއްގައި ހޭދަކުރާ ކޮންމެ ދުވަހަކަށް، މީހަކަށް6ޑޮލަރުގެ ރޭޓުން ގްރީން ޓެކްސް ދައްކަން ޖެހެއެވެ.\nދުނިޔޭގައި ހަލުވިކަމާއެކު ކޯވިޑް-19 ވައިރަސް ފެތުރެމުން ދިއުމާ ގުޅިގެން ރާއްޖެއަށް ފަތުރުވެރިން އައުން މާޗުމަހުގެ ތެރޭގައި ވަނީ މަނާ ކޮށްފައެވެ. ރާއްޖޭގައި ތާށިވެފައި ތިބި ގިނަ ފަތުރުވެރިން ވެސް މިހާރު ވަނީ އެނގުރި އެމީހުންގެ ގައުމުތަކަށް ގޮސްފައެވެ. އެހެންކަމުން އޭޕްރީލް މަހަށް ވުރެ ވެސް މެއި މަހް ގްރީން ޓެކްސްގެ އާމްދަނީ ދަށަށް ދާނެއެވެ.\nރާއްޖެ އަށް އެންމެ ބޮޑު އާމްދަނީއެއް ލިބޭ ފަތުރުވެރިކަން ހުއްޓި، އެގަމުގެ ގެއްލުން ގައުމުތަކުގެ އިޤުތިޞާދަށް ކުރަމުން އަންނައިރު ސަރުކާރުން މިހާރު އުއްމީދު ކުރަނީ އަންނަ ޖުލައި މަހު ބޯޑަރު އަލުން ހުޅުވާލެވޭނެ ކަމަށެވެ. ނަމަވެސް ބޯޑަރު އަލުން ހުޅުވާލާނީ ސިއްހީ މާހިރުންގެ ލަފައަށް ބެލުމަށްފަހު ކަމަށް ސަރުކާރުން ވިދާޅުވެއެވެ.


Bimuge dhathikamuge sababun ithuru mahsalathakeh\nރިޕޯޓު - ބ.ކެންދޫ\nބިމުގު ދަތިކަމުގެ ސަބަބުން އިތުރު މައްސަލަތަކެއް!\nވިޔަފާރި ކުރުމަށް ލިބިފައިވާ ބިންކޮޅު ކުޑަ\nގިނަ ޒުވާނުންތަކެއް ކުރާނެ މަސައްކަތެއް ނެތިފައި\nކ. މާލެ 11 ފެބުރުއަރީ 2019 | ހޯމަ 17:04 3,094\nބ. ކެންދޫ - ގޫގުލް\nރާއްޖޭގެ އުތުރުގައި އޮންނަ ބ. ކެންދޫއަކީ ހަމަހިމޭންކަމުގެ ނަމޫނާ ރަށެކެވެ. އާބާދީގައި 1،300 އެއްހާ މީހުން ދިރިއުޅޭ ކެންދޫން ބަލާލި ކޮންމެ ދިމާލަކުން ފެންނަނީ އަމާން ކަމާއި ހަމަހިމޭން ކަމެވެ. މުރާލި ރައްޔިތުންތަކެއް އުޅޭ ކެންދޫގެ މަގުތަކާއި ގޮނޑުދަށުން ފެންނަނީ ސާފުތާހިރުކަމާއި ނަލަކަމެވެ.\nދުނިޔެމަތީގެ ސުވަރުގެ ގޮތުގައި ސިފަކުރާ ދިވެހިރާއްޖޭގެ ޖަޒީރާ ރަށްތަކުގެ ތެރެއިން ކެންދޫއަކީ ވެސް ރާއްޖޭގެ އެހެން ރައްތަކެކޭ އެއްފަދައިން ގިނަ ގޮންޖެހުންތަކެއް ކުރިމަތިވެފައިވާ ރަށެކެވެ. އޭގެ ތެރެއިން ގިނަ ރައްޔިތުން ފާހަގަކުރާ އެއް ކަމަކީ ބިމުގެ ދަތިކަމެވެ. އާބާދީއާ އެއްވަރުގެ ބިން ރަށުގައި ނެތުމުން ގެވަޅުގެ ގޮތުގައި އަލަށް ގޯތިގެދޮރު އަޅަން ދޫކުރާނެ ބިމެއް އެ ރަށަކު ނެތެވެ. އޭގެ އިތުރުން ވިޔަފާރި ކުރުމަށް ބިން ދޫކުރުމާއި، ދެން ވެސް ބޭނުންވާ އަސާސީ ބިނާތައް އެޅުމަށް އެކށީގެންވާ ޖާގައެއް ކެންދޫގައެއް ނެތެވެ.\nބ. އަތޮޅަކީ ގެސްޓްހައުސް ވިޔަފާރި ފުޅާ ދާއިރާއެއްގައިކުރާ އަތޮޅެކެވެ. އަތޮޅުގެ އެހެން ރަށްތަކެކޭ އެއްފަދައިން ކެންދޫގައި ވެސް ގެސްޓްހައުސް ވިޔަފާރި ފުޅާ ދާއިރާއެއްގައި ކުރެއެވެ. އެހެންނަމަވެސް، ވިޔަފާރިކުރާ ގިނަ ފަރާތްތަކުން ފާހަގަކުރި އެންމެ ބޮޑު ގޮންޖެހުމަކީ، ވިޔަފާރި ކުރުމަށް ލިބިފައިވާ ބިންކޮޅުގެ ކުޑަކަމުން އެންމެ އެކަށީގެންވާ ގޮތެއްގައި އެ މަސައްކަތް ނުކުރެވުމުވެ. ފުޅާކުރާނެ މަގެއް ވެސް ނެތީއެވެ. ބިން ނެތުމުގެ ސަބަބުންނެވެ.\nވިޔަފާރި އާއި އިގްތިސާދީ މަސައްކަތްކުރާނެ ބިން ނެތުމުން ރަށުގައި ވަޒީފާތައް އުފެދޭ މިންވަރު ވަނީ މަދުވެފައެވެ. އޭގެ ސަބަބުން ސްކޫލް ނިންމުމަށް ފަހު އަދާކުރާނެ މާގިނަ ވަޒިފާތަކެއް ރަށަކު ނެތެވެ. ނަތީޖާއެއްގެ ގޮތުން ގިނަ ޒުވާނުންތަކެއް ކުރާނެ މަސައްކަތެއް ނެތިފައި ރަށުގައި އެބަތިއްބެވެ.\nކެންދޫ ކައުންސިލްގެ ނައިބު ރައީސް އަހްމަދު އަބްދުއްރަޝީދް ވިދާޅުވި ގޮތުގައި، ރަށް އުފެދިފައި އޮންނަ ގޮތުން އިތުރަށް ރަށް ހިއްކުމަކީ ވަރަށް ދަތިކަމެކެވެ. އެހެން ނަމަވެސް ސިނާއީ ސަރަހައްދެއް ހެދުމުގެ ޕްލޭންތައް މިހާރު ވަނީ އެކުލަވާލާފައެވެ. ބަނދަރު ކައިރީގައި އޮންނަ ހުސް ބިމުގައި ޕެޓްރޯލް ޝެޑް އަދި އައިސް ޕްލާންޓެއް ހެދުމުގެ ޕްލޭނެއް ގައުންސިލުން ގެންގުޅޭއިރު، ރަށުގައި މިވަގުތު އިތުރަށް ދެން ދެވެން އޮތީ ހައެއްކަ ގެވަޅު ދެވޭ ވަރުގެ ބިންކޮޅެއް ކަމަށް ވެސް އޭނާ ވިދާޅުވިއެވެ\nކެންދޫއަށް ދިމާވެފައި ވަނީ ހަމައެކަނި ޖާގައިގެ ދަތިކަން އެކަންޏެއް ނޫނެވެ. ކުޅިވަރު ކުޅޭނެ އެކަށިގެންވާ ސާމާނު ނެތުމާއި، ކުޅިވަރުތައް ކުޅުމަށް އެންމެ އެދެވޭ މާހައުލެއް ނެތުމަކީ ވެސް ހާއްސަ ގޮތެއްގައި ކެންދޫގެ ޒުވާނުން ތަހަންމަލުކުރާ ވޭނެކެވެ.\nފުޓްބޯޅަ ދަނޑެއް އޮތް ނަމަވެސް އެދެވޭ ގޮތެއްގައި ރަނގަޅަށް އެ ދަނޑުގައި ކުޅުމަކީ އުނދަގޫ ކަމެކެވެ.\nމިނޫނަސް އެކަށިގެންވާ ތައުލީމީ ނިޒާމެއް ރަށުގައި ގާއިމްވެފައި ނެތުމާއި، ބޭނުންވާ ސިއްހީ ހިދުމަތްތައް ނުލިބުމާއި، ފަސޭހައިން ފެރީ ދަތުރު ކުރެވެން ނެތުމަކީ ވެސް ކެންދޫގެ ރައްޔިތުންނަށް ދިމާވެފައިވާ ދަތިތަކެވެ.\nކެންދޫ ރައްޔިތުންގެ އުންމީދަކީ ކެންދޫއަށް ދިމާވެފައިވާ ދަތިތަކަށް ކުރިއަށް އޮތް ފަސް އަހަރުގެ ތެރޭގައި މިހާރުގެ ސަރުކާރުން ލުއިފަސޭހަކަމެއް ހޯދައި ދިނުމެވެ.\nހަމަހިމޭން، ހިތްގައިމު، ނަލަ ނަލަ ކެންދޫގެ ޒުވާނުންގެ އެދުމަކީ، ރަށުގައި ހުރެގެން އާމްދަނީ ހޯދޭނެ ގޮތް ހަމަޖެހުމެވެ. ވަޒީފާގެ ފުރުސަތުތައް ރަށުގައި ގިނަވެ، ރައްޓެހިންނާ އެކު ތަފާތު ކުޅިވަރުތައް ކުޅެވޭނެ ވަސީލަތްތަކެއް ގާއިމްވެގެން ދިއުމެވެ. ޖަޒީރާ ވަންތަ ގޮތެއްގައި ރަށުގައި އުޅެވޭނެ މަގެއް ފެނުމެވެ.


vnews - Bournemouth aa dhekolhah Arsenal bahdhalu kuri match evvaru vejje\nބޯންމައުތުއާ ދެކޮޅަށް އާސެނަލް ކުޅުނު މެޗް އެއްވަރުވެއްޖެ\nއިނގިރޭސި ޕްރިމިއާ ލީގުގައި ރޭ ބޯންމައުތުއާ ދެކޮޅަށް އާސެނަލް ކުޅުނު މެޗް އެއްވަރުވެއްޖެ އެވެ.\nމި ދެ ޓީމު ރޭ ބައްދަލުކުރި މެޗު ނިމުނީ 3-3 ލަނޑުން އެއްވަރުވެގެންނެވެ. މި މެޗުން އާސެނަލް މޮޅުވި ނަމަ ލީގް ތާވަލުގެ ތިން ވަނަ އަށް އެރުނީހެވެ.\nރޭގެ މެޗުން އާސެނަލް އެއްވަރުވުމުން އެޓީމް މިހާރު އޮތީ، 41 ޕޮއިންޓާއެކީ ލީގް ތާވަލްގެ ހަތަރުވަނައިގައެވެ. ތިންވަނައިގައި 42 ޕޮއިންޓާއެކީ މެންޗެސްޓާ ސިޓީ އޮތްއިރު، ލީގް ތާވަލްގެ ދެވަނައިގައި 44 ޕޮއިންޓާއެކީ އޮތީ ލިވަޕޫލްއެވެ. މި ތިން ޓީމަށްވުރެ، އެއް މެޗު މަދުން ކުޅެ ލީގުގެ އެއްވަނައިގައި، 49 ޕޮއިންޓާއެކީ އޮތީ ޗެލްސީއެވެ. އަދި އާސެނަލް އަތުން ރޭ ޕޮއިންޓެއް ލިބުނު ބޯންމަތު އޮތީ، 25 ޕޮއިންޓާއެކީ ލީގުގެ ނުވަ ވަނައިގައެވެ.\nރޭގެ މެޗުގައި އާސެނަލްގެ ލަނޑުތައް އެޓީމަށް ކާމިޔާބު ކޮށްދުން ކުޅުންތެރިންނަކީ އޮލިވިއާ ޖިރާޑް އާއި އެލެކްސިސް ސަންޗޭޒް އާއި ލޫކަސް ޕެރޭޒް އެވެ. ބޯންމައުތުގެ ލަނޑުތައް އެޓީމަށް ކާމިޔާބު ކޮށްދިނީ ޗާލީ ޑެނިއަލްސް އާއި ކަލުމް ވިލްސަން އަދި ރަޔަން ފްރޭސާ އެވެ.\nމީގެއިތުރުން ލީގުގަިއ ރޭ ކުޅުނު އެހެން މެޗްތަކަށް ބަލާއިރު، ކްރިސްޓަލް ޕެލަސް އަތުން 2-1 ލަނޑުން ސްވަންސީ ސިޓީ މޮޅުވިއިރު، ވަޓްފޯޑް އަތުން ސްޓީކް ސިތީ މޮޅުވީ 2-0 ލަނޑުންނެވެ.


އޮޑިޓުން ބުނީ މަންދުއަށް ދޭންޖެހެނީ 1.5 މިލިއަންކަމަށް، ހުށަހެޅީ 243 މިލިއަން ހޯދަން! | Sangu News\nއޮޑިޓުން ބުނީ މަންދުއަށް ދޭންޖެހެނީ 1.5 މިލިއަންކަމަށް، ހުށަހެޅީ 243 މިލިއަން ހޯދަން!\n27 އޭޕްރިލް 2021 - 15:13\nމަންދު ކޮލެޖުގެ ދަސްވެނިވުމުގެ ހަފުލާއެއްގައި އިބްރާ ވާހަކަދައްކަވަނީ.- ފޮޓޯ:/ މިހާރު\nކުރީގެ އެމްއީއެސް އިމާރާތުގައި މަންދު ކޮލެޖް ހިންގުމަށް ވެފައިވާ އެއްބަސްވުން، ބާތިލު ކުރި މައްސަލައިގައި ބަދަލުގެ ގޮތުގައި ފައިސާ ދޭން ޖެހޭ ހާލަތެއްގައި އެންމެ ބޮޑުވެގެން ވެސް ދެވޭނީ، 1.5 މިލިއަން ރުފިޔާކަމަށް އޮޑިޓް އޮފީހުން އެކަމާ ގުޅިގެން ހަދާފައިވާ އެސެސްމަންޓް ރިޕޯޓަކުން ދައްކައިފި އެވެ.\nމިއީ މިދިޔަ އަހަރުގެ އޮކްޓޯބަރު މަހުގެ ތެރޭގައި އޮޑިޓާރ ޖެނެރަލްގެ އޮފީހުން އެކުލަވާލާފައިވާ ރިޕޯޓެކެވެ.\nއެ އޮޑިޓު ރިޕޯޓުގައި މައްސަލައިގެ، ގިނަ ތަފްސީލުތަކެއް ހިމަނާފައި ވެއެވެ. އެމްއީއެސް ހިންގި އިމާރާތުގައި ހިންގުމަށް ކަނޑައެޅި އިންޓަނޭޝަނަލް ސްކޫލު ހިންގުމަށް އެމްއީއެސްގެ އޭރުގެ މަސްއޫލުވެރިންނާއި މަންދު ލާނިން ސެންޓަރާއި އެކު 06 ޖެނުއަރީ 2009 ގައި މެނޭޖްމަންޓު ކޮންޓްރްރެކްޓަރެއްގައި ސޮއިކޮށް އެ ސްކޫލު ހިންގުން މަންދު ލާނިންއާއި ހަވާލު ކުރިއެވެ. އެ އެއްބަސްވުމުގައި ވާ ގޮތުން އިމަރާތުގައި ސްކޫލް ހިންގަންވާނީ "އެމްއީއެސް އިންޓަނޭޝަނަލް ސްކޫލް" ގެ ނަމުގަ އެވެ.\nއޮޑިޓު ރިޕޯޓުގައި ބުނެފައިވަނީ، މަންދު ލާނިސް ސެންޓަރުން ސްކޫލު ހިންގަމުން ދިޔައިރު، ތަނުގެ ހިންގުމާއި ގުޅޭގޮތުން އެޑިއުކޭޝަން މިނިސްޓްރީއަށް ޝަކުވާތަކެއް ލިބުނު ކަމަށެވެ. އަދި މިނިސްޓްރީގެ އެޑިއުކޭޝަން އެންޑް ކޮލިޓީ އިމްޕްރޫވްމެންޓު ޑިވިޜަނުން އެ ސްކޫލުގެ ސުވަވިޒަންއެއް 2009 ގެ ޖުލައި މަހުގެ ތެރޭގައި ކުރިޔަށް ގެންދިޔަ ކަމަށެވެ. އެއަށްފަހު އެކުލަވާކި ރިޕޯޓުގައި މިނިސްޓްރީން ކަނޑައަޅާފައިވާ މިންގަނޑުތަކާ ހަމަތަކާއި އެއްވަރަށް އެ ސްކޫލުގެ ހިންގުމުގެ ކަންކަން ނެތުމުން އެއްބަސްވުން ބާތިލުކޮށް ކުދިންގެ ކިޔެވުމަށް އެއްވެސް ބުރުލެއް ނާރާގޮތަށް ސްކޫލް ހިންގުން އެހެން ބަޔަކާއި ހަވާލުކުރުމަށް ލަފާދީފައިވެއެވެ. އެހެން ނަމަވެސް މިނިސްޓްރީ އާއި މަންދު ލާނިން ސެންޓަރާއި ދެމެދު ކުރިޔަށް ގެންދިޔަ މަޝްވަރާތަކަށްފަހު އެމްއީއެސް އިމްރާތުގައި ހިންގުމަށް ކަނޑައެޅި އިންތަނޭޝަނަލް ސްކޫލް ރެޖިސްޓްރީ ކުރުމަށް ނިންމައި އެ މަސައްކަތްތައް ކުރިޔަށް ގެންދިޔަ އެވެ. އަދި އެ އަހަރުގެ އޮގަސްޓު މަހުގެ ތެރޭގައި، ސްކޫލް ރެޖިސްޓްރީ ކުރީ، އެމްއީއެސްގެ އޭރުގެ މަސްއޫލުވެރިން ހިއްސާވާގޮތަށް އުފައްދާފައިވާ އެމްއީއެސް އިންޓަނޭޝަނަލް ޕްރައިވެޓުގެ މަސްއޫލުވެރިކަމުގެ ދަށުންނެވެ.\nއެމްއީއެސްގެ މަސްއޫލުވެރިންނާއި، މަންދު ލާނިންގ ސެންޓަރާއި ދެމެދު ހިޔާލު ތަފާތުވުން އުފެދި ޖެހުނު މައްސަލަތަކެއްގެ ތެރެއިން ސްކޫލުގެ ހިންގުން މަންދު ލާނިން ސެންޓަރުން ވަކި ކުރުމަށް ހުށަހެޅި އެވެ. 2009 ގައި އުފެދުނު އެ މައްސަލަތައް ހައްލު ކުރުމަށް ސަރުކާރުގެ އިދާރާތައް މެދުވެރިވެގެން ވެސް މަސައްކަތް ކުރިއެވެ.\n2014 ވަނަ އަހަރާއި 2015 ވަނަ އަހަރުގެ ރިރާސީ އާ އަހަރު ފެށުނުއިރު ވެސް އެމްއީއެސް އިމާރާތުގައި ހިންގަން ޖެހޭ އިންޓަނޭޝަނަލް ސްކޫލު ފެށިފައިނުވާތީ، އެއްބަސްވުމުގެ 27 ވަނަ މާއްދާއިން މިނިސްޓްރީއަށް ލިބިދޭ އިހުތިޔާރުގެ ދަށުން އެ އެއްބަސްވުން އުވާލަން ނިންމައި 15 ދުވަހުގެ ނޯޓިސްއެއް ދިނެވެ. މާލޭ ހައި ޕްރައިވެޓް ލިމިޓެޑަށް ނަޤުލު ކުރުމަށް 06 ފެބްރުއަރީ 2010 ގައި ހަދާފައިވާ އެއްބަސްވުން ނިމުމަކަށް ގެނައިކަން 03 މާޗު 2015 ގައި އޮތީ ސިޓީއަކުން އަންގާފައެވެ.\nއިންޓަނޭޝަނަލް ސްކޫލެއް ހިންގުމަށް އެމްއީއެސްގެ އިމާރާތް ދޫކުރުމަށް ހަދާފައިވާ އެއްބަސްވުން އެޑިއުކޭޝަން މިނިސްޓްރީން އުވާލުމާއި ގުޅިގެން މާލެ ހައި ޕްރައިވެޓްއިން މައްސަލަ ކޯޓަށް ހުށަހެޅި އެވެ. އެ ކުންފުނިން ފުރަތަމަ ހުށަހެޅީ، ތަނުގެ ތެރޭގައި ހުރި މުދާތައް ހުސްކުރުމަށް އެންގި އެންގުމަށް އަމަލުކޮށްފައިނުވާތީ މިނިސްޓްރީގެ މުވައްޒަފުން އިމަރާތުގެ ތެރެއަށްވަނުމުން އެކަން ހުއްޓުވައިދިނުމުގެ ވަގުތީ އަމުރަކަށް އެދުނު ކަމަށެވެ. މައްސަލައިގައި ކޯޓުން އަމުރެއް ފޮނުވި ނަމަވެސް، އެ އަމުރާއި މެދު ގޮތެއް ކަނޑައެޅުމަށް މައްސަލަ ބެއްލެވުމަސްފަހު އެ ކޯޓުގެ އަމުރު ޖޫން 02، 2015 ގައި ބާތިލު ކުރިއެވެ.\nމާލޭ ހައި ޕްރައިވެޓުން އެއްބަސްވުން ބާތިލު ކުރި މައްސަލައިގައި ސިވިލް ކޯޓަށް ދެ މައްސަލައެއް ހުށަހެޅި އެވެ. 2016 ވަނަ އަހަރުގެ ތެރޭގައި އެ ކުންފުނިން ހުށަހެޅީ އެޑިއުކޭޝަން މިނިސްޓްރީން އެއްބަސްވުމާއި ހިލާފުވެފައިވާކަމަށް ކަނޑައަޅައި، ގާނޫނީ ވަކީލަސް ހަރަދުވެފައިވާ ފައިސާ އެއްފަހަރާ ނަގައިދިނުމަށެވެ.\nސިވިލް ކޯޓުން 2017 ގައި ހުކުމްކުރީ، އެއްބަސްވުން އެޑިއުކޭޝަނުން އުވާލާފައިވަނީ އެއްބަސްވުމާއި ހިލާފަށްކަމަށް ޝަރީއަތަށް ސާބިތުނުވާ ކަމަށެވެ. އަދި މާލޭ ހައިއިން އެދިފައިވާ ގޮތަށް ގެއްލުމުގެ ބަދަލާއި ވަކީލުގެ ފީ ލިބިދިނުމަށް އެޑިއުކޭޝަނަށް އަންގާނެތަނެއް ނެތް ކަމަށެވެ.\nދަށު ކޯޓުގެ ހުކުމް ހައިކޯޓުގައި އިސްތިއުނާފު ކުރުމުން އެ ކޯޓުން ހުކުމްކުރީ، އެމްއީއެސްގެ ޢިމާރާތުގެ އެއްބަސްވުން އުވާލުމަށް އެޑިއުކޭޝަން މިނިސްޓްރީން ނިންމާފައިވާ ނިންމުމަކީ، އެ އެއްބަސްވުމުގެ 27.1 ވަނަ މާއްދާގެ (ބ) އާ ހިލާފަށް ނިންމާފައިވާ ނިންމުމެއްކަމަށެވެ. އަދި އެ އެއްބަސްވުން އުވާލުމުގެ ސަބަބުން މާލޭ ހައި ޕްރައިވެޓް ލިމިޓެޑަށް ލިބިގެންދާ އެންމެހައި ގެއްލުމުގެ ބަދަލު ހޯދުމަށް އެޑިއުކޭޝަން ނުވަތަ ދިވެހި ދައުލަތުގެ ކަމާބެހޭ އިދާރާގެ މައްޗަށް ދަޢުވާކުރުމުގެ ހައްގު މާލޭ ހައި ޕްރައިވެޓް ލިމިޓެޑަށް ލިބިގެންވާކަމަށެވެ.\nމަންދު ކޮލެޖުގެ މިލްކިއްޔާތުގެ ތެރޭގައި ހިމެނޭ، ފަރުނީޗަރު ގެއްލިފައިވުމުން ސިވިލް ކޯޓަށް ހުށަހެޅި މައްސަލައިގައި އެޑިއުކޭޝަން މިނިސްޓްރީގެ މައްޗަށް އެ ކުންފުންޏަށް 451،189 ރުފިޔާ ދެއްކުމަށް ހުކުމް ކުރިއެވެ. އެ ހުކުމާއި އެއްގޮތަށް މިނިސްޓްރީން މާލޭ ހައި ޕަރައިވެޓަށް 2018 ޖޫން 14 ގައި ފައިސާ ދޫކުރިއެވެ. އޭގެ އިތުރުން އެމްއީއެސް އިމާރާތުގައި އަރަބިއްޔާ ސްކޫލް ހިންގުމަށް ވަގުތީ ގޮތުން ބޭނުން ކުރަމުންދިޔަ ބައިތައް ހުސްކުރުން ލަސްވުމުން ބަދަލު ހޯދުމަށް ސިވިލް ކޯޓަށް ހުށަހެޅި މައްސަލަ ސާބިތުވެ ދައުލަތުން 2.4 މިލިއަން ރުފިޔާ އާއި، ޖޫރިމަނާގެ ގޮތުގައި 01 މިލިއަން ރުފިޔާ ދައްކަން ޖެހުނެވެ. އަދި ޖުމްލަ 3،480،000 (ތިން މިލިއަން ހަތަރު ލައްކަ އައްޑިހަ ހާސް) ރުފިޔާ މާލެ ހައި ޕްރައިވެޓަށް ހުކުމާއި އެއްގޮތަށް ދޫކުރީ 2019 އޮގަސްޓު ގައެވެ.\nއޮޑިޓުން ދައްކާ ގޮތުން، ތައުލީ ފަންޑުން މަންދު ކޮލެޖު ހިންގުމަށް ދޫކުރި 03 މިލިއަން ރުފިޔާގެ ލޯނުން، މިހާތަނަށް 1.8 މިލިއަން ދައްކާފައި ނުވެއެވެ. މި ލޯނު ކޮލެޖަށް ދޫކުރީ އިންޓްރެސްޓު ރޭޓަކާއި ނުލައި، ފަސް އަހަރުގެ ތެރޭގައި އަނބުރާ ދައްކާ ގޮތަށެވެ.\nއެމްއީއެސް އިމާރާތުން ބައެއް ބައިތަށް، އަރަބިއްޔާ ސްކޫލު ވަގުތީގޮތުން ހިންގުމަށް ދޫކުރުމާއި ގުޅުންހުރި އެކިކަންކަމަށް މަންދު ކޮލެޖަށް ސަރުކާރުން ދޫކުރި ފައިސާގެ އަދަދު 4.6 މިލިއަނަށް އަރައެވެ.\nގެއްލުމުގެ ބަދަލެއްގެ ގޮތުގައި ހޯދަން ހުށަހެޅީ 243 މިލިއަން ރުފިޔާ!\nއެއްބަސްވުން އުވާލުމުން ގެއްލުމުގެ ބަދަލެއްގެ ގޮތުގައި، މާލޭ ހައި ޕްރިވެޓުން ހޯދަން ސަރުކާރަށާއި އެޑިއުކޭޝަން މިނިސްޓްރީއަށް ހުށަހެޅީ 243 މިލިއަން ރުފިޔާ އެވެ. އެއީ އަރަބިއްޔާ ސްކޫލް ހިންގުމަށް އެމްއީއެސް އިމާރާތުން ދޫކުރި ބައިތައް ހުސްކުރުން ލަސްވުމުން ހޯދަން ހުށަހެޅި 22 މިލިއަން ރުފިޔާ އާއި، އެމްއީއެސް އިމާރާތުގައި ހުރި ފަރުނީޗަރުގެ ބަދަލު ހޯދުމަށް ހުށަހެޅި، ދެ ލައްކަ ރުފިޔާ އާއި، އެމްއީއެސް އިމާރާތުގައި ހުރި ހަރުމުދަލާއި އިންވެންޓްރީގެ އަގު ހޯދުމަށް ހުށަހެޅި 57.8 މިލިއަން ރުފިޔާ އާއި، އެހެން އިމާރާތެއް ކުއްޔަށް ހިފަންޖެހުމުން ކުލީގެ ގޮތުގައި ހޯދަން ހުށަހެޅި ހަތް ލައްކަ ރުފިޔާ އާއި، އެމްއީއެސް އިމާރާތަށް ކުރި އިންވެސްޓްމެންޓުގެ ހަރަދުގެ ގޮތުގައި ހޯދުމަށް ހުށަހެޅި 17 މިލިއަން ރުފިޔާ އާއި، މަންދު ކޮލެޖުގެ ކިޔެވުމަށް އެންރޯލް ކުރި ދަރިވަރުންގެ އަދަދު ދަށްވުމުން ރެވެނިއު ލޮސް ހޯދަން ހުށަހެޅި 36 މިލިއަން ރުފިޔާ އާއި، 08 އަހަރުގެ އެއްބަސްވުމުގެ މުއްދަތަށް ލިބޭނެކަމަސް ލަފާކުރާ އާމްދަނީ ދަށްވުމުން ހޯދުމަށް ހުށަހެޅި ޕްރޮޖެކްޓެޑް އަނިންގްސް ލޮސްގެ 72 މިލިއަން ރުފިޔާ އާއި، 08 އަހަރުގެ އެއްބަސްވުން މުއްދަތުގެ ތެރޭގައި ބިޒްނަސް ގްރޯތް ދަށްވުމުން ހޯދުމަށް ހުށަހަޅާ އެސްޓިމޭޓެޑް ލޮސް އިން ބިޒްނަސް ގްރޯތްއަށް 28.8 މިލިއަން ރުފިޔާ އެވެ. މިއީ ޖުމްލަ 243،749،811 (ދުއިސައްތަ ސާޅިސް ތިން މިލިއަން ހަތްސަތޭކަ ސާޅީސް ނުވަތަ އަށްސަތޭކަ އެގާރަ) ރުފިޔާ އެވެ.\nމިދިޔަ އަހަރު އޮޑިޓު އޮފީހުން އެކުލަވާލާފައިވާ ރިޕޯޓުގެ ސްކްރީންޝޮޓެއް\nއޮޑިޓު ރިޕޯޓުގައި ބުނެފައިވަނީ، އަރަބިއްޔާ ސްކޫލް ހިންގުމަށް އެމްއީއެސް އިމާރާތުން ދޫކުރި ބައިތަށް ހުސްކުރުން ލަސްވުމުން ގެއްލުމުގެ ބަދަލުގެ ގޮތުގައި އިތުރު އެއްވެސް ފައިސާއެއް ދޭން ނުޖެހޭނެ ކަމަށެވެ. އެ މައްސަލައިގައި މަންދުން ހުށަހެޅީ 22 މިލިއަން ރުފިޔާ ނަގައިދިނުމަށެވެ. ނަމަވެސް ކޯޓުން ހުކުމް ކުރީ 2.4 މިލިއަން ދޫކުރުމަށެވެ.\nމީގެ އިތުރުން މާލޭ ހައި ޕްރައިވެޓުން އޮޑިޓެޑް ފައިނޭންޝިއަލް ސްޓޭޓްމެންޓުތަކުގައި އެ ކުންފުނީގެ ހަރު މުދަލާއި އިންވެންޓްރީގެ ގޮތުގައި ބަޔާންކޮށްފައިވާ އަގަށްވުރެ ބޮޑު އަގެއް ބަދަލެއްގެ ގޮތުގައި ހުށަހެޅިކަން ރިޕޯޓުން ހާމަވެއެވެ.\nއެމްއީއެސް ކުރިން ހިންގި އިމާރާތް މަންދު ކޮލެޖަށް ދޫކުރި އެއްބަސްވުުން ބާތިލްކޮށް، ސަރުކާރުން އެތަން އަތުލި މައްސަލާގައި ގެއްލުމުގެ ބަދަލަށް 15 މިލިއަން ރުފިޔާ ދައްކަން ނިންމީ މިދިޔަ ހަފްތާގެ ތެރޭގައެވެ.\nންދު ކޮލެޖު ހިނަގަން އެމްއީއެސް އިމާރާތް ދޫކޮށްފައިވަނިކޮށް، އެ އެއްބަސްވުން ބާތިލު ކުރީ ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި 2015 ވަނަ އަހަރު އެވެ. އެ އިމާރާތް އަތުލާފައިވަނީ، އެއްބަސްވުމާއި އެއްގޮތަށް އެތަނުގައި ހިންގަނީ އިންޓަނޭޝަނަލް ސްކޫލެއް ނޫންކަމަށް ބުނެ އެވެ. އެ މައްސަލަ ކޯޓަސް ހުށަހެޅުމުން ދެ މަރުހަލާގައި ވެސް ނިންމާފައިވަނީ އެއްބަސްވުން ބާތިލުކޮށްފައިވަނީ ގޯސްކޮށް ކަމަށެވެ.\nކޯޓުގެ ހުކުމުގައި ވަނީ، އެއްބަސްވުން ބާތިލު ކުރުމުގެ ސަބަބުން ކުންފުންޏަށް ލިބުނު ގެއްލުމުގެ ބަދަލު ހޯދައިދިނުމަށް އެދި ހުށަހެޅޭނެ ކަމަށެވެ. އެއަށްފަހު މާލޭ ހައި ޕްެރައިވެޓުން ކޯޓަށް މައްސަލަ ވެއްދީ ބަދަލެއްގެ ގޮތުގައި 18 މިލިއަން ރުފިޔާ ނަގައިދިނުމަށެވެ. އެއީ އިމާރާތް އަތުލުމުން، އާ ތަނެއް ހޯދުމަށް ކުރަން ޖެހުނު ހަރަދުތައްކަމަށް ދައުވާގައި ވެއެވެ. ކޯޓު މަރުހަލާގައި ދައުލަތުން އެއްބަސްވީ ބަދަލެއްގެ ގޮތުގައި 15 މިލިއަން ރުފިޔާ ދިނުމަށެވެ.\nމައްސަލައިގައި ސިވިލް ކޯޓުން ހުކުމް ކުރީ އެއް މަސް ދުވަހުގެ ތެރޭގައި ފައިސާ ދައްކައި ހަލާސްކުރުމަށެވެ.


'The Family Man-2' release kuraa thaareekh fas koffi - vNews.mv\n"ދަ ފެމިލީ މޭން-2" ރިލީޒްކުރާ ތާރީޚް ފަސްކޮށްފި\nމަރިޔަމް ޝާހިދާ 31 January 2021, 16:19\n2019 ވަނަ އަހަރު އެމޭޒަން ޕްރައިމް ވީޑިއޯއިން ގެނެސްދިން އެކްޝަން ތްރިލަރ "ދަ ފެމިލީ މޭން" ގެ ދެވަނަ ބައި ނެރެން ހަމަޖެހިފައިވާ ތާރީޚު ފަސްކޮށްފިއެވެ.\nމިސީރީސް ނެރޭނެ ތާރީޚު ފަސްކޮށްފައިމިވަނީ ދާދިފަހުން އެމޭޒަން އިން ގެނެސްދިން އެންމެ ކާމިޔާބު ސީރީސް "މިރްޒާޕޫރް އަދި ތަންޑަވް" އަށް އާއްމުންގެ ގިނަ ބައެއްގެ ނުރުހުމާއި ފާޑުކިޔުން އަމާޒުވުމާއި ގުޅިގެންނެވެ.\nޚާއްސަކޮށް އެމޭޒަން އިން ދާދިފަހުން ރިލީޒްކުރި ޕްރޮޑިއުސަރު އަލީ އައްބާސް ޒަފަރުގެ "ތަންޑަވް" ގެ މުޅި ކާސްޓާ ދެކޮޅަށް ދައުވާ އުފުލުމަށް ގިނަބަޔަކުދަނީ ގޮވާލަމުންނެވެ. ސަބަބަކީ މިސީރީސްގައި އެކި ދީންތަކަށް ފުރައްސާރަ ކުރެވޭކަހަލަ އިބާރާތަކުން ސީރީސްގެ ބައެއް ޑައިލޮގްތައް ޑެލިވަރކޮށްފައިވުމާއި ގުޅިގެންނެވެ.\n"ދަ ފެމިލީ މޭން" ގެ 2ވަނަ ސީޒަން ސްޓްރީމްކުރުމަށް ކުރިން ހަމަޖެހިފައިވާ ތާރީޚަކީ މިއަހަރުގެ ފެބްރުއަރީމަހުގެ 12 ވަނަ ދުވަހެވެ.\nއެހެންނަމަވެސް އެމޭޒަންއިން ތާރީޚު ފަސްކުރުމާގުޅިގެން ސީރީސްގެ ޓްރެއިލަރ ރިލީޒްކުރުންވެސްވަނީ ފަސްކުރެވިފައެވެ.\nމިސީރީސްގެ ސްޓްރީމިންގް ފަސްކުރުމާގުޅިގެން އެންމެ ބޮޑު މާޔޫސްކަމެއް ލިބިފައިވަނީ ފިލްމުގެ މެއިން ލީޑިންގް އެކްޓަރ މަނޯޖް ބަޖްޕާއީ އަދި ކޯ ޑައިރެކްޓަރު ރާޖް ޑީކޭއަށެވެ.\nސީރީސްގެ ޕްރޮޑަކްޝަން ޓީމުންވެސް ޤަބޫލުކުރާގޮތުގައި އާއްމުންގެ ގިނަ ބަޔަކު އެމޭޒަންއާމެދު ހިތްހަމަނުޖެހި ދެކޮޅަށް އަޑުއުފުލަމުންދާ މިދަނޑިވަޅަކީ މިސީރީސް ރިލީސްޒުކުރުމަށް އެންމެ މުނާސަބު ވަގުތެއް ނޫނެވެ.\nމިކަމާ ގުޅިގެން ދެން އުފެދޭ ސުވާލަކީ ގެނެސްދޭން މިއުޅޭ ސީރީޒްގައި މިކަހަލަ ހާދިސާތަކަކަށް މަގުފަހިވެދާނެ އެއްވެސް ކަހަލަ ހިމެނޭތޯއެވެ.\nމިކަމާގުޅިގެން ފިލްމުގެ ޑައިރެކްޓަރު ރާޖް ނިދީމޯރް އަދި ކޯ ޑައިރެކްޓަރު ބުނެފައިވަނީ "ފެމިލީ މޭން" ގައި އެކަހަލަ އެއްވެސް މައްސަލައެއް ނޫޅޭނެކަމުގެ ޔަގީންކަން ދޭކަމަށެވެ.\nއެހެންނަމަވެސް އެކަން މިދަނޑިވަޅުގައި އާއްމުންނަށް ނޫނީ ބެލުންތެރިންނަށް ގަބޫލުކުރަން ދަތިވާނެކަމަށް ދެ ޑައިރެކްޓަރުންވެސްވަނީ ބުނެފައެވެ.\nސީރީސް ފަސްކުރުމުގެ ބާރު އަދި ރިލީޒްކުރުމުގެ ބާރުވެސް މިވަގުތު ހަމައެކަނި ލިބިގެންވަނީ އެމޭޒަންއަށް ކަމުން އެކަމުގައި ޕްރޮޑަކްޝަން ޓީމްގެ އެއްވެސް ހިއްސާއެއް ނޫނީ ދައުރެއް ނެތެވެ.\nކޮންމެއަކަސް އުއްމީދަކީ އެމޭޒަންއަށް ކުރިމަތިވެފައިވާ އަނދަވަޅުން ސަލާމަތްވެ ގިނަ ބައެއްގެ އިތުބާރު ލިބޭފަދަ ޕްލެޓްފޯމަކަށް އެމޭޒަން އަނެއްކާވެސް ވެގެން ދިއުމެވެ.


Dho?! Kirimi Jehi Banahaai Masrahaai Comfood\nކިރިމި ޖެހި ބަނަހާއި މަސްރަހާއި ކޮމްފުޑް\nކިރިމި ޖެހި ބަނަހާއި ދިވެހިންނާ ދެމެދުގައި އޮތީ ޒަމާންވީ، ހިތާއި ހިތުގެ ގުޅުމެކެވެ. އަބަދުވެސް ވަރަށް ފަސޭހައިން އަހަރެމެން ކުޅުދިޔާކޮށްލި، ހަދާލަން ފަސޭހަ، ކާލަން އެހާމެ އަރާމު އެއްޗަކަށްވެފައެވެ. ކޮންމެއަކަސް ކިރިމި ޖެހި ބަނަހުގެ އެ ދަރަޖަ މި ވަނީ ސޯޝަލް މީޑިއާގެ ނުފޫޒާއެކު މުޅިން އާ އުސްމިނަކަަށް އުފުލި، އޭގެ "ފޮނިކަން" ބޮޑުވެފަ އެވެ. ހުރިހާ ވެސް ޝުކުރެއް ސޯޝަލް މީޑިއާގައި ނުފޫޒުގަދަ ފޮޓޯގްރާފަރު، މަސްރަހް ނަސީމަށެވެ.\nބައެއް ޒުވާން ކުދިން ބުނަނީ ކިރިމި ޖެހި ބަނަހުގެ ހުރި ވަރެއް އެމީހުންނަށް އެނގުނީ ވެސް މަސްރަހުގެ އިންސްޓަގްރާމް ސްޓޯރީތަކުން ކަމަށެވެ. އެއީ ތެދެކެވެ. ސޯޝަލް މީޑިއާ އަށް ތިލަވެގެން އުޅޭ ކިރިމި ޖެހި ބަނަހުގެ އިންގިލާބުގެ ފަހަތުގައި ހުރި މީހަކީ ހަމަ އަސްލަށް ވެސް މަސްރަހެވެ.\nސޯޝަލް މީޑިއާގައި ބައި ލައްކަ އަށް ވުރެ ގިނަ ފޮލޯވަރުންގެ ބައިގަނޑެއް ލިބިފައިވާ މަސްރަހް، ގާތްގަނޑަކަށް ހައެއްކަ މަސް ދުވަސް ތެރޭގައި ކިރިމި ޖެހި ބަނަސް ވައިރަލްކޮށް އެތައް ހާސް ބަޔަކަށް އޭގެ ފޮނި ރަހަ ދައްކައި އެ ހިތްތަކުގައި ކިރިމި ޖަހާލާފައި މި ވަނީ މެދުކެނޑުމެއްނެތި އިންސްޓަގްރާމުގައި ރެއާއިދުވާލު އޭނާ ޕޯސްޓްކުރަމުން ގެންދާ "ސްޓޯރީ" ތަކުންނެވެ. އޭނާގެ މި ސްޓޯރީތަކުގެ މައި މަރުކަޒަކީ މާލޭގެ ރާޅުގަނޑު ހިސާބުގައި ހުޅުވާފައިވާ ކުޑަކުޑަ ކެފޭއެއް ކަމަށްވާ "ކޮމްފުޑް" އެވެ. އެތަނުން ލިބެން ހުރި ކިރިމި ޖެހި ބަނަހަކީ، އެއްވެސް ޝައްކެއް ނެތް ގޮތުގައި، މިވަގުތު ދިވެހި ޒުވާނުންގެ މެދުގައި އެންމެ މަގްބޫލު އަދި އެންމެ މަޝްހޫރު ލުއިކާނާ ނުވަތަ ބަނޑުކެއުމެވެ.\nއާންމުކޮށް ފެންނަ މަސްރަހްގެ އިންސްޓަގްރާމް ޕޯސްޓެއް.\nމަސްރަހްގެ އިންސްޓަގްރާމް ސްޓޯރީތަކުން ކުޅުދިޔާވެ، ގޭގައި ނުތިބެވިގެން ގޮސް ކޮންމެ ދުވަހަކު ކޮމްފުޑަށް އަރައި ކިރިމި ޖެހި ބަނަސް ކާން ތިބޭ ޒުވާނުންގެ އަދަދު ފެނިއްޖެ ނަމަ މި ވާހަކަ ގަބޫލުކުރަން ތަންކޮޅެއް ފަސޭހަވެދާނެއެވެ. ނުވަތަ މަސްރަހުގެ ނުފޫޒުން، ކިރިމި ޖެހި ބަނަސް ވައިރަލްވެ އޭގެ ފައިދާ ކޮމްފުޑަށްކުރާ މިންވަރު އެތަނުގެ ވެރިޔާ ކިޔައިދިނުމުން ވެސް ފަހަރެއްގައި އެކަން ގަބޫލުކުރެވިދާނެއެވެ.\n"އަސްލު ވެސް މަސްރަހް އަކީ ވަަރަށް ސަޅި މީހެއް. އޭނައާ ހެދި ކޮމްފުޑަށް ވަރަށް ބޮޑު ބޫސްޓެއް އައި ހަގީގަތުގައި ވެސް. މަސްރަހް އަކީ ހަމަ އަސްލަށް ވެސް ވަރަށް ބޮޑު މާކެޓިން ޓޫލްއެއް މިހާރު. އޭނަ ކޮންމެ ދުވަހަކު މިތަނަށް އައިސް ސްޓޯރީއަށް ލާނެ އެއްޗެއް،" މީގެ އަހަރެއްހާ ދުވަސް ކުރިން މަޖަލަށް ހުޅުވި ކުޑަކުޑަ ކެފޭ، ކޮމްފުޑްގެ ފަހަތުގައި ހުރި ތަނުގެ ވެރިޔާ އަހުމަދު އަބްދުލް އަޒީޒް (ކެވިން) ބުންޏެވެ.\n"އެކަމަކު އެހެން މީހުންނަށްވުރެން ތަންކޮޅެއް މީރުކޮށް އަހަރެމެން ކިރިމް ޖެހި ބަނަސް ހަދާތީ ވެސް ކަންނޭނގެ ދޯ."\nމިހެން ކިޔާފައި ކެވިން ޖަހާލީ ހިނިގަނޑެކެވެ. އެކަމަކު އޭނާ ބުނީ މަސްރަހްގެ ނުފޫޒުން، ކިރިމް ޖެހި ބަނަހަށް އެންމެންގެ ހިތް، ވަކިން ހާއްސަކޮށް ޒުވާން ކުދިންގެ ހިތް ވެއްޓެމުން އަންނައިރު އޭނާގެ ކުޑަކުޑަ ކެފޭ، މަސްރަހްގެ "އައްޑާއަކަށް" ބަދަލުވެފައިވާ ކަމަށެވެ.\n"އާނ... މިހާރު މަސްރަހް ހޯދަން ބޭނުންވާ މީހުން ވެސް ވަގުތުން އަންނާނީ މިތަނަށް. އަދި މީހުން އެބަ ހީކުރޭ ކެވިން އަކީ މަސްރަހް ކަމަށް ވެސް. މަސްރަހް ކަމަށް ހީކޮށް މީހުން އެބަ އާދޭ މަށާ ވެސް އިންޓަވިއުކުރަން،" ކެވިން އަނެއްކާވެސް ހިނިގަނޑަކަށް ބިނދިއްޖެއެވެ.\nއެކަމަކު އަހަރެމެން ކެވިންގެ ދެތިން ބަހެއް މި ހޯދާލީ ހަމަ ގަސްދުގައެވެ. ދެން މިހައި ހިސާބުން މަސްރަހް ހޯދަން އާ ޕެރެގްރާފަކަށް ދަމާ ހިނގާށެވެ.\nކޮމްފުޑް. --ފޮޓޯ: ހުސެއިން ވަހީދު\n"އަސްލު ކިރިމް ޖެހި ބަނަހަކީ އަހަރެން އެހާ ގިނައިން ކާ އެއްޗެއް ނޫން. މަށަކީ ދެން އެހާ ގަދައަށް ކާ މީހެއް ވެސް ނޫން. ދެ ދުވަހުން އެއް ދުވަހު އަހަރެން ކާނީ ވެސް،" ދުވާލެއްގެ މައްޗަށް އިރުއިރުކޮޅުން ކިރިމި ޖެހި ބަނަސް އިންސްޓާ ސްޓޯރީ އަށް ކާން ދޭއިރު އެ ބަނަސް އަމިއްލަ އަށް ކެވެނީ ކިހާ ވަރަކަށްތޯ ސުވާލުކުރުމުން މަސްރަހް ބުނީ މިހެންނެވެ.\nއެކަމަކު އޭނާ ބުނީ ކޮމްފުޑްގެ ކިރިމި ޖެހި ބަނަސްހާ މީރު ކިރިމި ޖެހި ބަނަހެއް މިވަގުތު މާލެއަކުން ކީއްކުރަން، މި ރާއްޖެއަކުން ވެސް ނުލިބޭނެ ކަމަށެވެ.\n"މިއީ އަހަރެން އެތަން ޕްރޮމޯޓްކުރަން ދައްކާ ވާހަކައެއް ނޫން،" ދުވާލެއްގެ މައްޗަށް އިންސްޓަ ސްޓޯރީ މެދުވެރިކޮށް ދެ ހާސް ތިން ހާސް މީހުންނަށް ކިރިމި ޖެހި ބަނަސް ކާން ދޭ މަސްރަހް ބުންޏެވެ.\nއޭނާގެ މި ނުފޫޒުގެ ފައިދާ ކޮމްފުޑަށް އާދަޔާހިލާފަށް ކުރަމުން އަންނައިރު މިހާރު ކޮންމެ ދުވަހަކީ ވެސް ކެވިންގެ އެ ކުޑަކުޑަ ކެފޭ ނުފެންނަވަރަށް މީހުން އެތަނަށް ޖަމާވާ ދުވަހެކެވެ. އަދި މަސްރަހްގެ ފިޔަވަޅުމަތިން އެތަނަށް ގޮސް އޭނާގެ ފިޔަވަޅުމަތިން ކިރިމު ޖެހި ބަނަސް ގަނެގެން ކައި، އިންސްޓަގްރާމް ސްޓޯރީ އަށް ދިރުވާލުން ވެސް ވެފައިވަނީ މިހާރުގެ އެންމެ "ކުރީމު ޓްރެންޑަށެވެ".\nއެކަމަކު މަސްރަހް ބުނަނީ އެތަނަށް އެވަރަށް މީހުން ޖަމާވަނީ ކޮންމެހެން އޭނާއާ ހެދި ނުވަތަ ސީދާ އެމީހުންގެ ކިރިމި ޖެހި ބަނަހުގެ ޖާދޫ ގަދަކަމަކުންނެއް ވެސް ނޫނެވެ.\n"އެތަނަށް މީހުން އެވަރަށް ޖަމާވަނީ އެތަނުގެ ބަނަސް ކޮންމެހެން އެހާ މީރުވެގެނެއް ނޫން. އެތަނުގެ މޫޑް ސަޅީ. އެތަނުގެ މާހައުލު ސަޅީ،" މަސްރަހް ބުންޏެވެ.\nކިރިމް ޖެހި ބަނަހާއި ސައި. --ފޮޓޯ: ހުސެއިން ވަހީދު\nއޭނާ ބުނީ ކިރިމު ޖެހި ބަނަހަށްވުރެ ގިނައިން އޭނާ އަށް އެތަނުން ކެވެނީ ބޯވަރޯލްސް ކަމަށް ވެދާނެ ކަމަށެވެ. އެއަށް ފަހު ދުވާލެއްގެ މައްޗަށް އެތަނަށް ގޮސް ބޯލާ އިލީ ކޮފީ ވަރަށް ހާއްސަ ކަމަށް ބުންޏެވެ.\n"ދުވާލެއްގެ މައްޗަށް ހައެއްކަ ހަތެއްކަ ކޮފީ ވަރު ބޮވޭ އެތަނުން. ކުރިން އަހަރެން އަބަދުވެސް ގޮސް ކޮފީ ބޯނީ ސީހައުސްއިން. މަަށަށް މިހާރު އެންމެ ސަޅި ކޮފީ ވެސް ލިބެނީ މިތަނުން،" މަސްރަހް ބުންޏެވެ.\nހަގީގަތަކީ މަސްރަހަށް ސަޅި ގޮތާއި، މަސްރަހަށް މީރުވާ ކެއުމާއި ކޮފީ، އެހެން ވަރަށް ގިނަ ޒުވާނުންނަށް ވެސް ކަމުގޮސް އޭނާގެ ފަހަތުގައި އެތައް ބަޔަކު ތިބިކަމެވެ. ހަގީގަތަކީ، މަސްރަހް އަކީ ހަމައެކަނި ކިރިމު ޖެހި ބަނަހަށް ސޯޝަލް މީޑިއާގެ އިންގިލާބެއް ގެނެސްދިން "ކިރިމު ކިންގެއް" ނޫން ކަމެވެ. އޭނާ މިހާރު ބަދަލުވެފައި އެ ވަނީ ކިރިމު ޖެހި "ކަލްޓަކަށެވެ".


MTCC ge muazzifeh ves positive vejje\nމާލެ އާއި ވިލިމާލެ ދަތުރުކުރާ ފެރީއެއް --\nސަރުކާރުގެ ވިޔަފާރި ކުންފުނި އެމްޓީސީސީގެ މުވައްޒިފަކު ކޮވިޑް-19 އަށް ޕޮޒިޓިވްވެއްޖެ އެވެ.\nމިއަދުގެ މިހާތަނަށް 45 މީހަކު ވަނީ ކޮވިޑަށް ޕޮޒިޓިވްވެފައެވެ. އެމްޓީސީސީގެ މުވައްޒިފުވެސް ހިމެނެނީ މީގެ ތެރޭގައެވެ.\nއެކަމާއި ގުޅިގެން އެމްޓީސީސީގެ ސީއީއޯ އާދަމް އާޒިމް ވިދާޅުވީ އެމްޓީސީސީގެ ހުރިހާ މުވައްޒަފުންވެސް މިފަދަ ނާޒުކު ދަނޑިވަޅެއްގައި ކުރީ ސަފުގައި ތިބެގެން ރައްޔިތުންނަށް ކޮށްދެމުން ގެންދާ ހިދުމަތްތައް ފާހަގަ ކުރައްވާ ކަމަށެވެ.\nއަދި އެ ކުންފުނިން ފޯރުކޮށްދޭ އާންމު ހިދުމަތުގައި ފްރަންޓްލައިންގައި މަސައްކަތްކުރާ މުވައްޒަފުންގެ ރައްކާތެރިކަން ކަށަވަރުކުރުމައްޓަކައި ހާއްސަ އުސޫލުތަކެއް ތަކެއް އެކުލަވާލާފައިވާ ކަމަށް ވިދާޅުވިއެވެ.\nކޮވިޑަށް ޕޮޒިޓިވްވީ މީހުންގެ ތެރޭގައި ސަރުކާރުގެ ވިޔަފާރި ކުންފުނި އެސްޓީއޯގެ މުވައްޒިފަކުވެސް ހިމެނެއެވެ. އެކަމާއި ގުޅިގެން އެސްޓީއޯގެ ފިހާރަތަކާއި، ގުދަންތައް އަދި މުވައްޒިފުން ތިބޭ ތަންތަން ވަނީ ޑިސްއިންފެކްޓް ކޮށްފައެވެ.\nމީގެ އިތުރުން ފްރަންޓްލައިންގައި މަސައްކަތް ކުރާ މީހުުންގެ ތެރެއިން ސިއްހީ ހިދުމަތްތެރިންނާއި، ސިފައިންނާއި އެ ނޫން މުއައްސަސާތަކުގެ މީހުންވެސް ކޮވިޑަށް ޕޮޒިޓިވްވެ ފަރުވާ ހޯދަމުން ދެއެވެ.\nއެމްޓީސީސީ އާދަމް އާޒިމް މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު އެންއީއޯސީ


Aasaaree thanthan himaayaaiy kurumuge bill ekulavaalaifi\nއާސާރީ ތަންތަން ހިމާޔާތް ކުރުމުގެ ބިލް އެކުލަވާލައިފި\nޔުމްނާ މައުމޫން - އާސާރީ ތަންތަން ހިމާޔަތް ކުރުމަށް ބިލެއް ވަނީ އެކުލަވާލައިފައި-\nރާއްޖޭގައި ހުރި އާސާރީ ތަންތަން ހިމާޔާތް ކުރުމުގެ ގޮތުން ބިލެއް އެކުލަވާލައި އެކަމާ ގުޅުން ހުރި ފަރާތްތަކުގެ މަޝްވަރާ ހޯދަމުންދާ ކަމަށް ހެރިޓޭޖް މިނިސްޓަރު ޔުމްނާ މައުމޫން ވިދާޅުވެއްޖެ އެވެ.\nހެރިޓޭޖް މިނިސްޓްރީގެ 100 ދުވަހުގެ ވައުދުތަކާ ބެހޭ ގޮތުން މައުލޫމާތު ދިނުމަށް މިއަދު ދާރުލްއާސާރުގައި ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު ޔުމްނާ ވިދާޅުވީ، އެ ބިލް އެކުލަވާލައިފައިވަނީ އާސާރީ ތަންތަނަށް ގެއްލުން ދޭނަމަށް އަދަބު ދެވޭނެ ގޮތަށް ކަމަށެވެ. ބިލަށް އާއްމުންގެ ހިޔާލު ހޯދާނެ ކަމަށް ޔުމްނާ ވިދާޅުވި އެވެ.\n"މިހާރު ވަނީ ބިލެއްގެ ދެލި ކޮޕީއެއް ހެދިފަ، މިހާރު އަޅުގަނޑުމެން ކުރަމުން މިދާ މަސައްކަތަކީ އެ ދެލި ކޮޕީ އަށް ހިޔާލު ހޯދުމުގެ މަރުހަލާ، ކަމާ ގުޅުން ހުރި ތަފާތު ދާއިރާތަކާ އަޅުގަނޑުމެން މަޝްވަރާ ކުރަމުން މިދަނީ،" ޔުމްނާ ވިދާޅުވި އެވެ.\nޔުމްނާ ވިދާޅުވި އެ ބިލް ތަސްދީގު ކުރެވޭ ހިސާބުން އާސާރީ ތަންތަނަށް ގެއްލުންދޭ ފަރާތްތަކަށް އަދަބު ދިނުމުގެ ގޮތުން ޖޫރިމައިނާއެއް ވެސް ކަނޑައެޅިގެންދާނެ ކަމަށެވެ. އާސާރީ ތަންތަން ހިމާޔަތް ކުރަން ގާނޫނީ އޮނިގަނޑެއް އެކުލަވާލުމަކީ ހެރިޓޭޖް މިނިސްޓްރީގެ ފުރަތަމަ 100 ދުވަހުގެ ވައުދެކެވެ.\nނޫސްވެރިންގެ ބައްދަލުވުމުގައި މިނިސްޓަރު ޔުމްނާ އިތުރަށް ވިދާޅުވީ، އާސާރީ ތަންތަން އެއްކޮށް ރާއްކާތެރިކޮށް ނިމޭއިރު އެތަންތަނާ ބޭހޭ މައުލޫމާތު ނުވަތަ ތާރީހު އެނގޭނެ ފަދަ ގޮތްތަކެއް ހަމެޖެހިގެންދާނެ ކަމަށެވެ. އަދި ރާއްޖޭގައި ހުރި އާސާރީ ތަންތަނުގެ ލިސްޓް އެއްކުރުމުގެ މަސައްކަތުގެ ބޮޑު ބައެއް މިހާރު ނިމިފައިވާ ކަމަށް ވެސް ވިދާޅުވި އެވެ.\nމީގެއިތުރުން ޔުމްނާ ވިދާޅުވީ ދުނިޔޭގެ ވަގުތީ ތަރިކައިގެ ލިސްޓަށް ރާއްޖޭގެ ހަ މިސްކިތެއް މިހާރު ވެސް އަރާފައިވާ ކަމަށާއި، އިތުރު ތަންތަން ދުނިޔޭގެ ވަގުތީ ތަރިކައިގެ ލިސްޓަށް އެރުވުމުގެ މަސައްކަތް ހެރިޓޭޖް މިނިސްޓްރީން ކުރަމުންދާ ކަމަށެވެ.\nއެހެން ނަމަވެސް ފުރަތަމަ އިސްކަން ދޭން ނިންމާފައިވަނީ ދުނިޔޭގެ ތަރިކައިގެ ލިސްޓުގައި ވަގުތީ ގޮތުން މިސްކިތްތަށް ދާއިމީ ލިސްޓަށް އެރުވުމުގެ މަސައްކަތް ކުރަން ކަމަށް ޔުމްނާ ވިދާޅުވި އެވެ.


Beynunvaa Jazeeraa tharaggee Maafushin feney: Ibu | Mihaaru\nއިބޫއަށް މަރުހަބާ ކިޔުމަށް މާފުށި ޖަރީކޮށްލާފައި: ބޭނުންވާ ޖަޒީރާ ތަރައްގީ އެ ރަށުން ފެނިވަޑައިގަންނަވާ ކަމަށް އޭނާ ވިދާޅުވި\nއަންނަ މަހު 23ގައި އޮންނަ ރިޔާސީ އިންތިހާބަށް ކެމްޕޭން ކުރެއްވުމަށް، ކ. އަތޮޅަށް މިހާރު ކުރައްވާ ދަތުރުގައި މާފުއްޓަށް ވަޑައިގެން ވާހަކަ ދައްކަވަމުން އިބޫ ވިދާޅުވީ މާލެ އާއި މާލެ ކައިރީގެ ރަށްތަކަށް މީހުން ޖަމާކޮށް، އެތަންތަން ތަރައްގީކުރުމުގެ ބަދަލުގައި، ހަމަ އެ ފަދަ ތަރައްގީއެއް ރަށްރަށަށް ވެސް ގެންނަން ޖެހޭ ކަމަށެވެ. އަދި މުދާވެރިކަން 300 މިލިޔަން ރުފިޔާއަށް އަރާފައިވާ މާފުށިން، ކޯލިޝަން ސަރުކާރުން ބޭނުންވާ ޖަޒީރާ ތަރައްގީ ފެނިވަޑައިގަންނަވާ ކަމަށް ވިދާޅުވި އެވެ.\nއިބޫ ވިދާޅުވި ގޮތުގައި ކުރީގެ ރައީސް މުހައްމަދު ނަޝީދު ގެންނެވި ގެސްޓްހައުސްގެ ސިޔާސަތު އެންމެ ފުރިހަމައަށް ކުރިއަށް ގެންގޮސް، އެންމެ ބޮޑު ނަފާއެއް ސަރުކާރަށް ދޭ ރަށަކީ ވެސް މާފުއްޓެވެ. އެހެންވެ، ކުރިއަށް އޮތްތަނުގައި، އެ ރަށުގެ ބިން ހިއްކައިގެން ގިނަ ބަޔަކަށް ރަށުގައި ދިރިއުޅެވޭ ގޮތް ހައްދަވައިދެއްވާނެ ކަމަށް އޭނާ ވިދާޅުވި އެވެ.\nމާފުށިން މިއަދު އިބޫއަށް މަރުހަބާ ކިޔަނީ\nއިބޫ ވިދާޅުވީ ދެ އަހަރުގެ ތެރޭގައި މާފުށީގެ ބިން ހިއްކައި ބިން ދޫކުރުމަކީ، ރައީސް އަބްދުﷲ ޔާމީން 2013 ވަނަ އަހަރު ވެވަޑައިގެންފައިވާ ވައުދެއް ނަމަވެސް، ބަޖެޓްގައި ނެތް ކަމެއް ނުވާނެ ކަމަށް މީގެ ދުވަސްކޮޅެއް ކުރިން އެ މަނިކުފާނު ވިދާޅުވި ކަމަށެވެ. އެކަމަކު މާފުށި ހިއްކަން ބޭނުންވެ ވަަޑައިގަންނަވާ ނަމަ ރައީސް ޔާމީން ބަޖެޓްގައި އެކަން ހިމެނުއްވީސް ކަމަށް އިބޫ ވިދާޅުވި އެވެ.\n"އިރާދަކުރެއްވިއްޔާ އަޅުގަނޑުމެންގެ ސަރުކާރެއްގައި، އެންމެ ފުރަތަމަ ހިއްކާ ރަށްތަކުގެ ތެރޭގައި މާފުށި ހިމެނޭނެ. އަދި ގޯތި ދޫކުރުމަށް، ހަ މަސް ދުވަހުގެ ތެރޭގައި ލޭންޑް ޔޫސް ޕްލޭނެއް ވެސް ފަށާނަން،" އިބޫ ވިދާޅުވި އެވެ.\nއޭނާ ވިދާޅުވީ މާފުށީގެ އާބާދީއަކީ 1،900 ނަމަވެސް އެ ރަށުގައި އޭގެ ތިން ގުނަ އަދަދަކަށް މީހުން ދިރިއުޅޭ ކަމަށެވެ. އަދި ރަށުން ބިން ނުލިބިފައިވާ މީހުން ގިނަ ކަމަށާއި، އެ ރަށަށް ދިރިއުޅުން ބަދަލު ކުރަން ބޭނުންވާ މީހުން ވެސް ގިނައިން ކަމަށް އިބޫ ވިދާޅުވި އެވެ.\nއެހެންވެ، އެ ރަށްރަށަށް ވެސް ތަރައްގީވުމުގެ ފުރުސަތު ދޭންޖެހޭ ކަމަށް ވިދާޅުވި އެވެ.\n"ކޯލިޝަން ސަރުކާރުން ބޭނުންވާ ޖަޒީރާ ތަރައްގީއަކީ އެއީ،" މަދު އަހަރުތަކެއްގެ ތެރޭގައި މާފުއްޓަށް އައިސްފައިވާ ތަރައްގީ ފާހަގަ ކުރައްވަމުން އޭނާ ވިދާޅުވި އެވެ.\nމާފުށީގައި މިއަދު ބޭއްވި ރަސްމިއްޔާތު\nމާފުށީގެ ބިމުގެ އަގު 800 ޕަސެންޓް މައްޗަށް ގޮސް، އެ ރަށުގައި ހިންގާ ވިޔަފާރީގެ އަގު 500 ޕަސެންޓަށް މައްޗަށް ގޮސްފައިވާ ކަމަށާއި ރައީސް ނަޝީދުގެ ގެސްޓްހައުސް ސިޔާސަތުގެ ސަބަބުން އެ ރަށް މުޅިން ބަދަލުކޮށްލާފައިވާ ކަމަށް އިބޫ ވިދާޅުވި އެވެ. އަދި ކުރީގެ ރައީސް މައުމޫން އަބްދުލްގައްޔޫމުގެ ވެރިކަމުގައި ވެސް ރަށުގެ ތަރައްގީއަށް ގިނަ ކަންތައްތައްތަކެއް ކޮށްދެއްވާފައިވާ ކަމަށް ވިދާޅުވި އެވެ.\nއިބޫ ވަނީ މާފުށީގެ ތަރައްގީއަށް އެ ދެބޭފުޅުން ކޮށްދެއްވި މަސައްކަތްޕުޅަށް ޝުކުރު އަދާކުރައްވާފަ އެވެ.\n"މި ރަށުގައި ވަޒީފާނެތް މީހަކު ނޫޅޭ. ހުސް ވަޒީފާތައް އެބަހުރި. މި ފަދަ އެހެން ރަށެއް ރާއްޖޭގައި އޮތް ހެެނެއް އަޅުގަނޑަކަށް ހިޔެއް ނުވޭ. މިއީ 1،900 މީހުންގެ އާބާދީއެއް އޮންނަ ރަށަކުން ފަހުރުވެރިވާން ޖެހޭ ކަމެއް،" އިބޫ ވިދާޅުވި އެވެ.\nއޭނާ ވިދާޅުވީ ރަށްރަށަށް ގެންނަ ޖަޒީރާވަންތަ ތަރައްގީގެ ދަށުން، ކައުންސިލްތަކަށް ގާނޫނީ ބާރުވެރިކަން ދީ، މާލީ ފުދުންތެރިކަން ދެއްވާނެ ކަމަށެވެ. އަދި ބިމުގެ ކުލި ކައުންސިލްތަކަށް ދީ، ރަށް ތަރައްގީ ކުރުމުގެ މަސައްކަތްތައް ވެސް ކައުންސިލްތަކާ ހަވާލުކުރައްވާނެ ކަމަށް ވިދާޅުވި އެވެ.\n"މާފުށީގައި މިއޮތީ ޖަޒީރާވަންތަ ތަރައްގީއެއް. މި ރަށުން މި ފެންނަނީ، ވިސްނުންތެރިކަމާއި ހިކުމަތްތެރިކަމާއެކު ދުރު މުސްތަގްބަލަށް ވިސްނައިގެން ކަންކަން ކުރީމައި ފެންނާނެ ނަތީޖާ،" އިބޫ ވިދާޅުވި އެވެ.\nމާފުށީގައި މިއަދު އިބޫ ވާހަކަ ދައްކަވަނީ\nރާއްޖޭގެ 75 ރަށެއްގައި 400 އަށްވުރެ ގިނަ ގެސްޓްހައުސްތައް ހުންނައިރު، މިއީ ސީދާ ރައްޔިތުންގެ ޖީބަށް ވަންނަ ފައިސާ ކަމަށް އޭނާ ވިދާޅުވި އެވެ. އެކަމަކު ޓޫރިޒަމް މާކެޓް ކުރުމަށް އެކަށީގެންވާ ބަޖެޓެއް ނެތް ކަމަށް ވިދާޅުވި އެވެ. އެހެންވެ، ޓޫރިޒަމް މާކެޓް ކުރުމަށް މިހާރު ކަނޑައަޅާފައިވާ ތިން މިލިޔަން ޑޮލަރުގެ ބަޖެޓް، ކޯލިޝަންގެ ސަރުކާރެއްގައި، ތިން ގުނައަށް އިތުރު ކުރައްވާނެ ކަމަށް ވިދާޅުވި އެވެ އަދި އެއިން ވަކި މިންވަރެއް، ގެސްޓްހައުސްތަކާއި ޔޮޓު ފަހަރަށް ކަނޑައަޅުއްވާނެ ކަމަށް ވެސް ވިދާޅުވި އެވެ.\nމިއަދުގެ އެންމެ ފަހު މަންޒިލެއްގެ ގޮތުގައި އިބޫ ވަޑައިގަތް މާފުށިން ހޫނު މަރުހަބާއެއް އޭނާއަށް ކިޔެވެ. އެ ރަށުން އިބޫގެ ކަރުގައި ވެސް އެޅުވީ، ގެސްޓް ހައުސް ވިޔަފާރިއާ އެކު ބޭރު ފައިސާގެ ތަނަވަސްކަން ރަމްޒުކޮށްދިނުމުގެ ގޮތުން، ޑޮލަރުން ހަދާފައިވާ މާފައްޗެކެވެ.\nއިބޫ ވިދާޅުވީ އެ ރަށުން ފެނިވަޑައިގެން މަންޒަރު ވަރަށް ސާފު ކަމަށާއި ބޮޑު ކާމިޔާބީއެއް މާފުށިން، އިދިކޮޅު ކޯލިޝަނުން ހޯދާނެ ކަމަށެވެ.\nކ. މާފުށި ޓޫރިޒަމް ރައީސް އިބްރާހިމް މުހައްމަދު ސޯލިހް ގެސްޓް ހައުސް އިދިކޮޅު އިއްތިހާދު\n28 ކޮމެންޓް, 130 ރިއެކްޝަންސް\nތަރައްޤީވެފައި އޮތް ތަނެއް އިތުރަށް ތަރައްޤީކުރާ ވާހަކަ ދެއްކުމަކީ ކޮންކަހަލަ ކަމެއްތޯ؟\nފުރަތަމަ ކަމަކަށް ގެސްޓްހައުސް ސިޔާސަތަކީ ނަޝީދުގެ ސިޔާސަތެއްނޫން އެއީ ރައީސް މައުމޫނު ފައްޓަވައިދެއްވި ސިޔާސަތެއް ދެވަނަ ކަމަކަށް ކޯލިޝަން ސަރުކާރުން ކަންތައްތައް ކުރުމަށް އިބޫ ވައުދުވާއިރު މަނިކުފާނު ވިދާޅުވީ މީ އިންތިގާލީ2އަހަރުގެ ސަރުކާރެކޭ އެހެންކަމަށްވާނަމަ ކިހިނެއްތޯ އިންތިގާލީ ސަރުކާރަކުން ތިޔަފަދަ ވައުދުތަށްފުއްދޭނީ އިބޫގެ ސިޔާސަތު2އަހަރަކުން ހާސިލެއްނުވާނެ\nޖަޒީރާގެ މާނަ ރަދީފުން ބަލާ. އޭރަށް ފަހަރުގައި ހިތަށް ފިނިކަން ލިބިދާނެ. ތިމާއަށް ޖަޒީރާ ނޭންގުމަކީ އިބޫގެ ކުށެއްނޫން.\nއިބޫކައިރިން ކޮންމެސް ކުއްޖަކު އަހާލަދީބަލަ، މީހުން ދިރިއުޅޭ ރަށްރަށުގަ ގެސްޓް ހައުުސް ވިޔަފާރިކުރެވޭގޮތަށް ބިލެއް މަޖްލީހަށް ހުށައެޅީ ކާކުތޯ އަދި އެބިލަށް ތާއީދުކުރީ ކާކުތޯ؟ އަޅުގަނޑަށް އިނގިފަ އޮތީ އެބިލަކީ ރީކޯމޫސަ ހުށައަޅާ ރައީސް ޔާމީން ޓާއީދު ކުރި ބިލެއް.. އެއްވެސް ވަރަކަށް ހިނދުކޯލޫގެ ރައީސް އާ ގުޅުން ހުރިކަމެއްނޫން ... އެހެން ނޫނަސް މާފުށި އަކީ ކުރީއްސުރެ ގެސްޓް ވިޔަފާރި ކުރާ ރަށެއް..\nޖަޒިރާ އެއީ ކޮންޗެއްކަން ނޭގޭ ބަޔަކު މިތާ ކޮމެއްޓު ކޮއްފަމިތިބީ އެއްފަސްގަނޑަކައް ނޯންނަ ގަމުއުތަކަކީ އެއީ ޖަޒީރާ! ޖަޒީރާ ގައުމެއްކަ ހުންނައް ޖެހެނީ ފައްޖިފުކަމައް ދެކޭމީހުންނަކީ ދުނިއެއައް ލޯނުހުޅެވޭބަޔެއް! އެހެއްނަމަ މިޖަސީރާ ގައުގަ ދުނީގެ އެއްމެއަގުބޮޑެތި ލަގުޒަރީ ރިސޯޓު ތަކެއްވެސް ނުހުރީސް! ވީމަ ޖަޒީރާ ރައްތަކެއްގަ އުޅޭ ބަޔަކައް ދުނެއޭގެ އެއްންފެންވަރު ރަގަޅު ދިރިއުން ނުހޯދެއްވީ ސަބެއްނެއް! މިގައުމު ޖަސީރާކަން ނުކަނޑުވަ ތަރައްގީ ކޮއްދޭނެ ވާހަކަ އެއްބުނަނީ\nއިބޫ ކޮބާ ތީގެ މާނައަކީ މާފުށްޓަށް އިބޫ ކޮށްދޭނެ ތަރައްގީއެއް ނެތީއޭ ދޯ؟؟؟\nމާފުއްޓައްތުރެ އަމިއްލަ ފައިމަތީގަ ތިބި ފުދުންތެރި ރައްޔިތަކު ދިރިއުޅޭ އެވެސް ރަށެއް (މާލެހިމަނައިގެން ) މިޤައުމަކު ނޯންނާނެ ..\n[[ގުދުރަތު ތަނަށް ގެނައި ރީތިކަން ކަނޑުވައިލަނީހޭ! މޫދުގެ ނަޔާ ފަޅާ ރުއްކަރަ މުޅިން ނައްތައިލަނީހޭ!]]\nޖަޒީރާ އަކީ ކޮންކުރީޓް ޖަންގަލިތޯ؟ އަޅުގަނޑަށް މާފުށިން ފެންނަނީ ބޮޑެތި އިމާރާތްތައް....\n[ޖަޒީރާ އެފެނި އެވާއުފާ ހިތައް ސިޓީއަކުން ލިބޭނެހޭ! ޖަޒީރާގެ ގުދުރަތީ އެފެހިކަމާއި ނަލަކަމެއް އެނގޭނެހޭ!]


BioNTech vaccine ah "UK Covid" guduvaaleveyne: Şahin\nބަޔޮންޓެކް ވެކްސިނަށް "ޔޫކޭ ކޮވިޑް" ގުޑާނެ ކަމަށް ބެލެވޭ: އޫރް ޝާހީން\nއޫރް ޝާހީން، ބަޔޮންޓެކް ޗީފް އެގެޒެކެޓިވް: ޔޫކޭ ކޮވިޑް ގުޑުވާލެވޭނެ ކަމަށް ބެލެވޭ\nއިނގިރޭސިވިލާތުން އަލަށް ފެނިގެން އުޅޭ ކޮވިޑްގެ އާ ވައްތަރު، ބަޔޮންޓެކް ވެކްސިނަށް ގުޑާނެކަން ވަރަށް ބޮޑަށް ހީފުޅުވާ ކަމަށް، އެ ކުންފުނީގެ ޗީފް އެގްޒެކެޓިވް، އޫރް ޝާހީން ވިދާޅުވެއްޖެ އެވެ. އޭނާ ވިދާޅުވީ އެ އިތުބާރު ވަރަށް ބޮޑު ކަމަށާއި، ޔަގީންކަން ދެއްވަން ކެރިވަޑައިގަންނަވާނީ އިތުރު ދިރާސާއަށް ފަހުގައި ކަމަށެވެ.\nއޫރް ޝާހީން ވިދާޅުވި ގޮތުގައި، އޭނާގެ ޓީމުން ދަނީ ދިރާސާ ކުރަމުންނެވެ. ވެކްސިނަށް އިތުރު ބަދަލެއް ގެންނަންޖެހުނު ނަމަވެސް ދެތިން ހަފުތާ ތެރޭގައި އެކަން މުޅިން ސާފުވާނެ ކަމަށް ވެސް އޭނާ ވިދާޅުވި އެވެ.\n"ކޮވިޑްގެ އާ ވައްތަރުން ރައްކާތެރި ކޮށްދިނުމުގައި އަޅުގަނޑުމެންގެ ވެކްސިން ކާމިޔާބު މިންވަރު މި ވަގުތު ދަންނަވަން ދަތި" ޝާހީން ވިދާޅުވި އެވެ.\nއޭނާ ވިދާޅުވީ ސައިންސަށް އިތުބާރުކޮށް ދަންނަވާ ނަމަ، އާ ވައްތަރުން ދިފާއުވުމަށް ބަޔޮންޓެކް ވެކްސިނުން ހަށިގަނޑުގެ ދިފާއީ ނިޒާމު ހަރަކާތްތެރި ކުރުވާނެކަން ވަރަށް ބޮޑަށް ބެލެވޭ ކަމަށެވެ.\nޝާހީން ވިދާޅުވީ ކޮވިޑްގެ އާ ވައްތަރުގައި ތަފާތުތަކެއް ހުރި ނަމަވެސް، މައިގަނޑު 99 ޕަސެންޓް އެއްގޮތް ކަމަށެވެ. އެހެން ކަމުން، ކޮވިޑްގެ އާ ވައްތަރު ގުޑުވާލުމުގެ ގާބިލްކަން ބަޔޮންޓެކް ވެކްސިންގައި ހުރިކަން ސައިންސަށް ބަރޯސާކޮށް ދަންނަވަން ކެރިވަޑައިގަންނަވާ ކަމަށެވެ. އެ ނޫން ގޮތެއްގައި ވެކްސިނަށް ބަދަލެއް ގެންނަން ޖެހުނު ނަމަވެސް، ޝާހީން ވިދާޅުވީ ހައެއްކަ ހަފުތާ ތެރޭގައި އެކަމެއް ނިންމާލެވޭ ކަމަށެވެ.\nޝާހީން ވިދާޅުވި ގޮތުގައި، ވެކްސިނަށް ބަދަލެއް ގެންނަން ޖެހިއްޖެ ނަމަ، އެ ބަދަލެއް ގެނައީ ކޮންގޮތަކަށް ތޯ ސިއްހީ އިދާރާތަކުން ދިރާސާކޮށް ބަލާނެ ކަމަށާއި އެ ބަދަލަކަށް ހުއްދަދިނުމުން ނޫނީ އާ ވެކްސިންތައް އުފައްދަން ނުފެށޭނެ ކަމަށެވެ.\nއިނގިރޭސިވިލާތް ކޮވިޑް-19 ކޮވިޑް ވެކްސިން + ފައިޒާ ކޮވިޑް-19 އިގެ ބަލާއާފާތް


މެލޭޝިޔަން އެއާލައިންސްގެ ފްލައިޓް 370 ގެއްލުނުތާ2ހަފްތާއަށް ވުރެ ގިނަ ދުވަސްވީ ފަހުން ކަނޑަށް ވެއްޓިފައިވާކަން އިއުލާން ކުރި ނަމަވެސް އެ ބޯޓު ހޯދުމުގެ މަސައްކަތް ހުއްޓައެއް ނުލަ އެވެ. އަދި އެބޯޓުގައި ތިބި މީހުންގެ ހަށިގަނޑުތައް ހޯދުމުގެ މަސައްކަތް ވެސް ހުއްޓައެއް ނުލަ އެވެ.\nނަމަވެސް އެ ފްލައިޓް ހޯދުމުގެ މަސައްކަތް މިއަދަށް ހުއްޓާލާފައިވަނީ މޫސުން ގޯސްވެ ކަނޑުގަދަވެ ވައިގަދަވުމުގެ ސަބަބުން ދަތުރުކުރުމުގައި އުނދަގޫތަކެއް ކުރިމަތިވުމާއި ގުޅިގެންނެވެ. ބޯޓު ހޯދުމުގައި އިންޑިއާ ކަނޑުގައި 10 އަށް ވުރެ އުޅަނދު ހަރަކާތްތެރިވަމުން އެބަދެ އެވެ.\nއޮސްޓްރޭލިއަން މެރިޓައިމް ސޭފްޓީ އޮތޯރިޓީން ބުނީ ގަދަ ވަޔާ އެކު ވާރޭ ވެހެމުން ދާއިރު ކަނޑު ވެސް ވަރަށް ގަދަ ކަމަށާއި ބޯޓު ހޯދުމުގައި އުޅޭ ބޯޓުތަކަށް ނުރައްކަލާއި ކުރިމަތިވުން އެކަށީގެންވާތީ ގެއްލުނު ބޯޓު ހޯދުމުގެ މަސައްކަތް ހުއްޓާލީ ކަމަށެވެ.\nއަދި މޫސުން މާދަމާ ރަނގަޅުވިޔަސް ބޯޓު ހޯދުމުގެ މަސައްކަތް ފަށާނެ ކަމަށް އޮސްޓްރޭލިއަން މެރިޓައިމް ސޭފްޓީ އޮތޯރިޓީން ބުނެ އެވެ.\nރިޕޯޓުތައް ބުނާ ގޮތުން ބޯޓު ހޯދަމުންދާ ސަރަހައްދު ކައިރިއަށް ތޫފާނެއް މިސްރާބު ޖަހާފައިވާ ކަމަށްވެ އެވެ.\nމެލޭޝިއާގެ ބޮޑުވަޒީރު ނަޖީބް ރައްޒާގު އިއްޔެ ވިދާޅުވީ އެންމެ ފަހުގެ ހޯދުންތަކުން ބޯޓު ދަތުރުކުރި މަގު ސެެޓެލައިޓްގެ މައުލޫމާތުގެ އަލީގައި ދެނެގެންފައި ކަމަށާއި އެގޮތުން ބޯޓު ސަދަން ކޮރިޑޯއިން ދަތުރުކުރަމުން ގޮސް ރާޑަރުތަކަށް ގެއްލިފައިވަނީ އޮސްޓްރޭލިއާގެ ޕާތުގެ ހުޅަނގުން އިންޑިއާ ކަނޑުގެ މެދަށް ކަމަށެވެ.\nއަދި ދުވަހަކު ވެސް ބޭނުންކޮށްފައި ނުވާ ޓެކްނޮލޮޖީ ބޭނުންކުރި ކުރުމުން މި ބޯޓު ވެއްޓިފައިވަނީ އިންޑިއާ ކަނޑުގެ މެދަށް، ބޯޓު ހޯދަމުންދާ ސަރަހައްދަށް ކަން ކަށަވަރުވެފައިވާ ކަމަށް ވެސް ބޮޑުވަޒީރު ވިދާޅުވި އެވެ.\nޔޫކޭ އެއާ އެކްސިޑެންޓް އިންވެސްޓިގޭޝަން ބްރާންޗުން ސެޓެލައިޓްގެ އެހީގައި އެ ބޯޓު އެންމެފަހުން ދަތުރުކުރި މަގު ދެނެގެންފައިވާއިރު ބޯޓުން ދަތުރުކުރި އެއްވެސް މީހަކު ސަލާމަތް ވެފަައި ވާނެ ކަމަށް ބެލެވެން ނެތް ކަމަށް ވެސް އޭނާ ވިދާޅުވި އެވެ.\nމިމަހުގެ 8 ވަނަ ދުވަހު 239 ފަސިންޖަރުންނާއި އެކު ގެއްލުނު މެލޭޝިއަން އެއާލައިންސްގެ ބޯޓު އެމްއެޗް 370 ފްލައިޓު ގެއްލުނުއިރު ބޯޓު ދަތުރުކުރި ގޮތާ ބެހޭ ގޮތުންނާއި އެހެން ކަންކަމާ ބެހޭ ގޮތުން މައުލޫމާތު ދިނުމަށް މިއަދު ޕްރެސް ކޮންފަރެންސެއް ބާއްވާނެ ކަމަށް ބޮޑުވަޒީރު ވިދާޅުވި އެވެ.\nމީޑިއާތަކުން ރިޕޯޓުކުރާ ގޮތުގައި ބޯޓު ވެއްޓުނު ސަރަހައްދުން މަރުވެފައި ތިބި މީހުންގެ ހަށިގަނޑުތައް ފެނުން އެކަށީގެންވެ އެވެ.\nގެއްލުނު ފްލައިޓް ނުފެނުނު ކަމުގައިވިޔަސް ބޯޓު ހޯދަމުންދާ ސަރަހައްދުން ބޯޓުގެ ބައިތަކެއް ކަމަށް ބެލެވޭ އެއްޗެހިތަކެއް ފެންނަން ފަށާފައިވާއިރު މިއީ ބޯޓުގެ އެއްޗެހިތަކެއްކަން މިހާތަނަށް ކަށަވަރުވެފައެއް ނުވެ އެވެ. އަދި މި ބޯޓު އެއްވެސް ބަޔަކަށް އަދި ފެނިފައިނުވާއިރު ބޯޓު ކަނޑަށް ވެއްޓުނުކަން އިއުލާންކުރީ ސެޓަލައިޓް ފޮޓޯގެ މައްޗަށް ބިނާކޮށެވެ.\nއަރުޝީފަށް ނެގީ 20/01/2017 21:50\nއެންމެފަހުން އަޕްޑޭޓްކުރީ 20/01/2017 21:50\nފާތުމަތު އަޖްފާން 46 މިނެޓު ކުރިން


DDPL: Fahu5Minute Thereygai2Goal Jahaa, UV In Nilandhoo Balikoffi - Vaguthu\nފަހު ފަސް މިނެޓް ތެރޭގައި ދެ ގޯލް ޖަހާ، ޔޫވީން ނިލަންދޫ ބަލިކޮށްފި\n1 އަހަރު ކުރިން ( ޖުލައި 6, 2019 )\nމިރޭގެ މެޗުގެ ތެރެއިން --- ފޮޓޯ/ އެފްއޭއެމް\nދިރާގު ދިވެހި ޕްރިމިއާ ލީގުގައި މިރޭ ކުޅުނު މެޗުގައި ޔުނައިޓެޑް ވިކްޓަރީން ނިލަންދޫ ބަލިކޮށްފިއެވެ.\nގައުމީ ފުޓުބޯޅަ ދަނޑުގައި މިރޭ ކުޅުނު މެޗުގައި ޔޫވީން ނިލަންދޫ ބަލިކުރީ 4-2ގެ ނަތީޖާއަކުންނެވެ.\nނިލަންދޫއަކީ ތާވާލުގެ ފުލުގައިވެސް އޮތް ޓީމެވެ. ލީގަށް ތައްޔާރުވުމަށް އުނދަގޫ ހާލަތްތަކެއް ނިލަންދޫއަށް ދިމާވި ނަމަވެސް، އެޓީމުން އަންނަނީ މެޗަކަށްފަހު މެޗެއް ރަނގަޅު ކުރަމުންނެވެ. މިރޭގެ މެޗުން މޮޅުވެ، ޔޫވީއަށް ފަސް މެޗުން ހަ ޕޮއިންޓް ލިބިފައިވާ އިރު، އެޓީމު އޮތީ ފަސްވަނައިގައެވެ.\nމިރޭގެ މެޗަށް ނުކުތް އިރު، ފެވަރިޓުންގެ ގޮތުގައި ޔޫވީ އޮތް ނަމަވެސް، މެޗުގައި ނިލަންދޫން ވަނީ ހީނުކުރާހާ ރަނގަޅު ކުޅުމެއް ޔޫވީ ކައިރީގައި ކުޅެފައެވެ.\nޔުނައިޓެޑް ވިކްޓްރީން ކުރިއަށް ޖެހިގެން ކުޅެމުން ދަނިކޮށް މެޗު ފަށައިގެން ނުވަ ވަނަ މިނިޓްގައި ނިލަންދޫ އަށް ލީޑު ނަގައިދިނީ އަހުމަދު ވާފިރެވެ. ހާފުގެ މެދުތެރެއިން ނިލަންދޫގެ އަހުމަދު ނަބީލް ހުސްކޮށްލާފައި އޭރިއާތެރެއިން ވާފިރަށް ދިން ބޯޅަ އޭނާ ވަނީ ހަމަޖެހިލާފައި ގޯލުގެ ތެރެއަށް ފޮނުވާލައިފައެވެ.\nމެޗުގެ ފުރަތަމަ ހާފްގައި އިތުރު ފުރުސަތުތަކެއް ދެޓީމަށްވެސް ލިބުނެވެ. އެހެން ނަމަވެސް އެއްވެސް ޓީމަކަށް ފުރުސަތުތަކުގެ ބޭނުން ހިފިފައެއް ނުވެއެވެ. ޔޫވީގެ ޑިމިޓްރީ ކަަބަސެލާއު އާއި ޔޫކްރޭނުގެ ފޯވާޑް ކީރްލޯ ސިލިޗް އަދި ކެޕްޓަން އަހުމަދު ނާޝީދު (ނައްޓޭ) އަށް ލިބުނު ފުރުސަތުތަކުގެވެސް ބޭނުން ހިފިފައެއް ނުވެއެވެ.\nދެ ވަނަ ހާފް ފެށިގެން މިނިޓެއްގެ ތެރޭގައި ޔުނައިޓެޑް ވިކްޓްރީ އަށް އެއްވަރުކޮށްދިނީ ނައްޓޭ އެވެ. ކޯނަރަކުން ސާބިއާގެ ޑިފެންޑަރު މިލޯސް ކޮވަސެވިޗް ނަގައިދިން ބޯޅަ ނައްޓޭ ވަނީ ބޮލުން ގޯލުގެ ތެރެއަށް ފޮނުވާލައިފައެެވެ.\nއެ ގޯލަށް މާ ގިނަިއރުތަކެއް ނުވަނީސް ނިލަންދޫން އަނެއްކާވެސް ލީޑު ނެގިއެވެ. ނިލަންދޫއަށް ދެވަނަ ފަހަރަށް ލީޑު ނަގައިދިނީ އަހުމަދު އުޝާމް (ކަޅޫ)އެވެ.\nމެޗުގެ 60 ވަނަ މިނިޓްގައި ޔުނައިޓެޑް ވިކްޓްރީ އަށް ދެ ވަނަ ފަހަރަށް އެއްވަރުކޮށްދިނީ ޕެނަލްޓީ އަކުން ޑިމިޓްރީ އެވެ. މިއީ ނައްޓޭ އަށް ކުރި ފައުލަކަށް ރެފްރީ ދިން ޕެނަލްޓީ އެކެވެ. ޔުނައިޓެޑް ވިކްޓްރީ އަށް ލީޑުނަގައިދިނީ މެޗުގެ 84 ވަނަ މިނިޓްގައި ސިލިޗެވެ. އަލީ ޝަމާލް އަރިމަތިން ނަގައިދިން ބޯޅަ ސިލިޗް ވަނީ ބޮލުން ގޯލުގެ ތެރެއަށް ފޮނުވާލައިފައެވެ. އިތުރު ވަގުތުގައި ޔުނައިޓެޑް ވިކްޓްރީގެ ހަތަރު ވަނަ ލަނޑު ޖެހީ މެޗުގައި އެ ޓީމަށް ލިބުނު ދެ ވަނަ ޕެނަލްޓީން ޑިމިޓްރީ އެވެ.\nނައިބު ރައީސް، ނިލަންދޫ ކައުންސިލަރުންނާ ބައްދަލު ކުރައްވައިފި


2600 Gai Dhuniye Alifaan Boalha Akah Badhalu Vaane - Stephen Hawking - Vaguthu\n2600 ގައި ދުނިޔެ އަލިފާން ބޯޅަ އަކަށް ބަދަލުވާނެ - ސްޓެފަން ހޯކިން\n2600 ވަނަ އަހަރުގައި ދުނިޔެ އަލިފާން ބޯޅަ އަކަށް ބަދަލުވާނޭ ކަމަށް މަޝްހޫރު ޕްރޮފެސަރ ސްޓެފަން ހޯކިން ވިދާޅުވެއްޖެއެވެ.\nހޯކިން މިހެން ވިދާޅުވެފައި މިވަނީ ދާދި ފަހުން ބެއިޖިންގައި އޮތް ޓެންސެންޓް ވެބް ސަމިޓުގައި ވާހަކަ ދައްކަމުންނެވެ.\nއޭނާ ގަބޫލު ކުރާ ގޮތުގައި މިގޮތަށް ކަންތައް ވުމަށް މެދުވެރިވާ ސަބަބަކީ މާ ބޮޑަށް އިންސާނުންގެ އާބާދީ އިތުރުވެ ދުނިޔެ އަށް އިންތިހާ ދަރަޖަ އަށް ގެއްލުންވާފަދަ ވިހަ މާއްދާތައް ބޭނުން ކުރާނެ މިންވަރު އިތުރުވާނެތީއެވެ.\nކުރިއަށް އޮތް 600 އަހަރުގެ ތެރޭގައި ދުނިޔެ އަލިފާން ގުޅަޔަކަށް ބަދަލުވާނޭ ކަމަށް ހޯކިން ވިދާޅުވެފައި ވާއިރު، އޭނާ ވަނީ އިންސާނުން ބޭނުންކުރާ ރޮބޮޓް ތަކަކީވެސް ވަރަށް ގެއްލުން ހުރި އެއްޗެއް ކަމަށް ވިދާޅުވެފައެވެ.\nހޯކިން ވަނީ ކާއިނާތު އުފެދިފައިވާ ގޮތާއި މެދު ވިސްނާ ފިކުރު ކުރަން ނަސޭހަތްތެރިވެފަ އެވެ. އަދި ދުނިޔޭގެ ބޭރުގައިވާ ތަންތަން ހޯދާ ބެލުމަށް ހިތްވަރާ އެކު މަސައްކަތް ކުރުމަށް ވެސް އޭނާ އެދުނެވެ.\nސައިންސްގެ ހޯދުންތައް ދައްކާގޮތުން އިންސާނުން ދުނިޔޭގައި އާބާދުވާން ފަށާފައިވަނީ މީގެ 200 ހާސް އަހަރު ކުރިންނެވެ. އަދި ދުނިޔޭގެ އުމުރު ކަމުގައިވަނީ 4.54 ބިލިއަން އަހަރެވެ.\nނޮވެމްބަރު 15, 2017 - 15:33\nބުނަންތަ ވާހަކަ އެއް ކީރިތި ގުރުއާނު ގައި. އެބަ އޮށް ގިޔާމައި ވާނެ ކަން މި ދުނިޔެ އަކީ ނެތި ފަނާވެ ދާނެ ތަނެއް ކަން. އެހެން ވީމަ އެއްވެސް މީހަކަށް ނޭގޭނެ އައިބު ގައި ވާ ކަމެއް ގެ ވާހަ ކަ ދައްކާކައް.\nނޮވެމްބަރު 15, 2017 - 14:35\nވަރައްގިނަ ތާރީޚް ދުނިޔޭގެ ނިމުމަށްވެސް ތިމީހުން ދީފި. ވާނެގޮތް އެގޭ އެކަކުވެސް ނުހުންނާނެވެ.\nނޮވެމްބަރު 15, 2017 - 14:28\nބަޔަކު ގަބޫލު ކުރިއަސް ނުކުރިއަސް ގިޔާމަތް ވާނެ.\nނޮވެމްބަރު 15, 2017 - 13:41\nމި ހޯކިން އަކީ ސައިންސްގެ އަލީގައި ކަލަކު ވޮޑިގެން ނުވާ ކަމަށް ބުނި މީހާ. ދެން ޖާހިލަކަށް ވީ ކާކު؟ ނާސާއޭ ކިޔާތަނަކީ ބޮޑެތި ދޮގުހަދާ މީހުންނަށް އޮޅުވާލަން ހަދާފައިން ކޮރަޕްޓެޑް އޮގަނައިޒޭޝަނެއް. ބައެއްގެ ބާރުގަދަކަން ދައްކަން\nނޮވެމްބަރު 15, 2017 - 10:21\nސައެންސަކީ ދިވެހީން ދަސްކުރަން ޖެހޭ މުހިންމު މާއްދާއެއް. އެއަށް ހުރަސް އަޅަނީ ޖާހިލުން. އާންމުކޮށް ދީނީ ތާކިހާ އަޅައިގެން މިތިބެނީ ސައެންސާ ދެކޮޅު މީހުންކަން ފާހަގަކުރެވޭ. އެއީ ސައެންސްގެ ހޭލުންތެރިކަން އުފެދުމުން އެމީހުންގެ ބާރުތައް އަތުންދޫވެ ދާނެތީ. އިލްމަކީ ޖާހިލުން ބިރުގަންނަ އެއްޗަކަށް ވަނީ އެހެންވީމަ. މިތާ ކޮމެންޓް ނުޖަހަނީ ވެސް ހީވަނީ ޖާހިލުކަމަށް ހިތްވަރުދޭ ބަޔަކު ނޫސްތަކުގެ ތެރޭގައިވެސް އުޅޭތީ.\nނޮވެމްބަރު 15, 2017 - 11:44\nނޮވެމްބަރު 15, 2017 - 22:42\nހޫން!!މަގޭ މޫނުގަ ހުސް ތުނބުޅި!!!ބަލަ މަށަކީ އަންހެނެކޭ!!!!މީހަކު ކޮމެންޓެއް ކޮއްލާއިރަށް ތިއަޅައިގަންނަ ތުނބުޅިއަކުން އެހެޔޮ އަންހެނެއް ވިޔަސް!!ބޯހަލާކު!!!\nނޮވެމްބަރު 15, 2017 - 08:57\nސައެންސަކީ ހެކީގެ މައްޗަށް ބުރަވެ ވާ އިލްމެއް. ދީނަކީ ހެއްކެއް ނެތި ގަބޫލު ކުރާ ކުރުމެއް. ވީއިރު ސައެންސްގެ ހޯދުން ހަގީގަތަކަށްވާނެކަން އެއީ ޔަގީން ކުރެވޭ ކަމެއް. ދީނީ މީހުން ބުނާ ބުނުންތައް ދިމާވަނީ މަދުފަހަރަކު\nނޮވެމްބަރު 15, 2017 - 14:19\nނުރަބީއަށް ވިސްނިފަ ތިއޮތީ އެކޮޅުކޮޅުން!ހެއްކެއްކަމުގަ ޤުރުޢާނާއި ހަދީޘް ނުފުދޭތޯ!ފުރަތަމަ ސައިންސްގެ ޢިލްމް އައިސްފައޮތީ ޤުރުޢާންއާއި ހަދީޘް ޢިލްމުގެ ދަށުން!ޤުރުޢާނުގަ ބަޔާންވެގެންވާ އެއްވެސް ކަމަކީ ސައިންސް ޢިލްމާއި ދުވަހަކުވެސް ފުށުއަރާނޭކަންކަމެއް ނޫން!އެކަމަކު ސައިންސްގެ އަލީގަ ހޯދާފައިވާ ބައެއް ހޯދުންތަކަކީ ް ޤުރުއާނާއި ފުށުއަރާކަންކަން!މީގެ ހެއްކަކަށް ފުދޭނެ ސައިންސްގެ އަލީގަ ކޮށްފަވާ ބައެއްކަހަލަ ދިރާސާތަކުގެ ވާހަކަ ނޫސްތަކުން ފެނުނީމަ ހުރޭ އެބަ އަހަރެމެންނަށްވެސް ގަބޫލު ނުކުރެވޭ މޮޔަކަންކަން!\nނޮވެމްބަރު 15, 2017 - 14:41\nވަރަށް ރަނގަޅު ވާހަކަކޮޅެއް!\nނޮވެމްބަރު 15, 2017 - 15:32\nރުނބުޅިލީ ޖާހިލެއްދޯ ތީ\nމިއީ މޮޔަ ގޮވާ މީހެއް\nނޮވެމްބަރު 15, 2017 - 08:25\nއަހަރެމެން ޤަބޫލުކުރަނީ މާތްﷲ ގެ މަތުވެރި ފޮތުގައިވާ ވާހަކަތަކާއި ރަސޫލާގެ ޙަދީޘް ފުޅުގައި އައިސްފައިވާ ދުނިޔެ ނިމުމާއި ބެހޭ ވާހަކަތަކެވެ. ޤިޔާމަތުގެ ކުދިބޮޑު އަލާމާތްތަކާއި އެންމެ ފަހުގެ ޒަލްޒަލާތައް އަންނާނެގޮތް މާތް ރަސޫލާ ވަނީ ބަޔާންކޮށްދެއްވާފައެވެ. އެއީ އަހަރެމެންގެ ޢަޤީދާއެވެ. ސައިންސްގެ ހޯދުންތަކަށްވެސް އިޙްތިރާމް ނުކުރަނީއެއް ނޫނެވެ.\nނޮވެމްބަރު 15, 2017 - 07:01\nތިކަހަލަ ހޮޅި ޕްރޮފިސަރުން ދައްކާ ހޮޅިވާހާކަ\nއަހަރުމެން ޤަބޫލެއް ނުކުރާނަން.\nތިކަހަލަ މީހުންގެ ގޮތަކީ ތިމާމެން މަގުފުރެދިގެންތބޭ ހާލު އެހެންމީސްތަކުން މަގުފުރެއްދުން.\nތިފާޑު ހޮޅި ޕޮރޮފިސަރުން މިރާއްޖޭގައިވެސް އެބައޫޅޭ\nތީ އަހަރެމެން ދައްން ބައެއް ދެން މިކަމާ ހިތް ފަޅައިގެން ދާމީހަކު ހިތް ފަޅައި ގެނ ދާންވީ!؟\nނޮވެމްބަރު 15, 2017 - 14:00\nއާ ކަލޭ ގަބޫލުކުރާނީ ސަހަރާތެރޭ ބަދަވީން ދައްކާވާހަކަ ދޭބަލަ އިރާގަށް!\nނޮވެމްބަރު 14, 2017 - 23:56\nދީނީ ތާކިހާ އެޅި ޖާހިލުންގެ ކޮމެންޓްތައް ނިކަން ކިޔާ ހިތްވޭ\nނޮވެމްބަރު 15, 2017 - 09:25\nލާދީނީ ގަމާރެއްގެ ކޮމެންޓަކަށްވުރެ ހާސްބައި ރަގަޅުވާނެ.\nނޮވެމްބަރު 14, 2017 - 22:40\nﷲ އެއްވެސް ބަޔަކަށް ދެރަގޮތެއް ވިއަކަނުދެއްވާނެ. އެކަލާނގެއީ ހުރިހާ ކަމެއް އެންމެ މޮޅަށް ރާއްވަވާ އަދި އެންމެ އޯގާވެވޮޑިގެންވާ ރަޙްމާނުވަންތަ ރަޙީމްވަންތަ އެއްކައުވަންތަ ރަސްކަލާންގެ އެވެ.\nނޮވެމްބަރު 14, 2017 - 22:27\nވަރަށް މުހިތްމު މަޢުލޫމާތުކޮޅެއް.\nނޮވެމްބަރު 14, 2017 - 21:44\nތިކަން ކަލޭމެންނަށް އެނގުނީ އަދި ކިރިޔާދޯ؟\nނޮވެމްބަރު 14, 2017 - 23:58\nބަލަ މީ މީގެ ސާދަސަތޭ އަހަރު ކުރީންވެސް އެކަލޭގެފާނު ގެނެސްދެއްވާފައިވާ އިލްމެއް ނޫންތަ.\nދުނިޔޭގެ އުމުރު ކަމުގައިވަނީ 4.54 ބިލިއަން އަހަރެވެ. ކޮންމެ މީހަކު ބުންޏަސް މީ އެއްވެސް މީހަކަށް އެނގޭ ކަމެއް ނޫން. އިންސާނުންގެ ތެރެއިން މާތްﷲ އެންމެ މާތް ކުރެއްވި އިންސާނާއަށް ވެސް އެކަން އެނގިވަޑައިނުގަންނަވާ ކަމަށް އިލްމުވެރިން ވިދާޅުވަނީ. ދެން އަނގައެއް ތަޅާކަށް.\nނޮވެމްބަރު 15, 2017 - 09:48\nމީ ކަލޭ ނޫން ސިކުނޑި ހަމަ އެންމެނަށް އެނގޭކަމެއް! ކަލޭ ބޮލުގަ ތެތްރުމާ އަޅާަގެން ހުއްޓަސް އެންމެން އެހެންނެއް ނޫޅޭނެ!


Iran America ah: Theyo beyrukurun nuhuhtuveyne\nއިރާނުގެ ނައިބު ރައީސް ޖަހަންގިރީ. -- ފޮޓޯ: އޭޕީ\nތެހެރާން (ޖުލައި 1) - އިރާނުގެ ތެޔޮ ބޭރު ކުރުމަށް އެމެރިކާ އިން ހުރަސް އަޅާފައިވާތީ، އެކަން ހުއްޓުވުމުގެ ގޮތުން އަމިއްލަ ކުންފުނިތަކަށް ތެޔޮ އެކްސްޕޯޓް ކުރުމުގެ ހުއްދަ ދޭނެ ކަމުގައި އެ ގައުމުން ބުނެފި އެވެ.\nއެ އިންޒާރާއި ގުޅިގެން، އިރާނުގެ ތެޔޮ ދެ ވަނައަށް އެންމެ ގިނައިން އެތެރެ ކުރާ އިންޑިއާ އިން ވަނީ، އިރާނުން ދެން ތެޔޮ އެތެރެ ނުކުރާނެކަމުގެ އިޝާރާތެއްދީފަ އެވެ.\nނަމަވެސް، އެމެރިކާ އަޅަމުންދާ ދަތިކުރުމުގެ ފިޔަވަޅުތަކާއި ދެކޮޅަށް "ޕްލޭންތަކެއް" ހެދިފައިވާ ކަމަށް އިރާނުގެ ނައިބު ރައީސް އިޝާގު ޖަހަންގިރީ ވަނީ ވިދާޅުވެފަ އެވެ.\nއަމިއްލަ ކުންފުނިތައް މެދުވެރިކޮށް ބޭނުން ވަރަކަށް ތެޔޮ ބޭރު ކުރުމުގެ ހުއްދަ ދޭން ނިންމާފައިވާ ކަމަށް ވެސް ޖަހަންގިރީ ވިދާޅުވި އެވެ.\nއިރާނުގެ ތެޔޮ ހުއްޓުވުމުން، ދުނިޔޭގެ ބާޒާރަށް އެކަމުގެ އަސަރު ކުޑަ ކުރުމަށް، ސައުދީން ތެޔޮ އުފައްދާ މިންވަރު އިތުރު ކުރުމަށް ޓްރަމްޕް ވަނީ ސައުދީ އަރަބިއްޔާ ގާތުން އެދެފަ އެވެ. އެކަމަށް ސައުދީ ރަސްގެފާނު އެއްބަސްވެވަޑައިގެންފައިވާ ކަމަށް ބައެއް ރިޕޯޓްތަކުން ބުނެފައި ވީނަމަވެސް، އަދި ރަސްމީކޮށް ސައުދީ ސަރުކާރުން އެއްވެސް އެއްޗެއް ބުނެފައެއް ނުވެ އެވެ.\n"އެއްވެސް މީހަކު އިރާނުގެ ތެޔޮ މާކެޓު އަތުލަން މަސައްކަތް ކުރުމަކީ އިރާނަށް ގައްދާރުވުން. އެކަމުގެ އަގު ކޮންމެވެސް ދުވަހަކުން އަދާ ކުރަން ޖެހޭނެ،" އެކަމަށް ރައްދު ދެއްވަމުން ޖަހަންގިރީ ވިދާޅުވި އެވެ.\nއެމެރިކާ ނިއުކްލިއަ ސައުދީ އަަރަބިއްޔާ + އީރާން ތެލުގެ އަގު


SunOnline: Ibu rayyithunah: Ithubaarukuravvaa, Ummeedhu kuravvaa!\nއިބޫ ރައްޔިތުންނަށް: އިތުބާރު ކުރައްވާ، އުންމީދު ކުރައްވާ!\nފާތިމަތު ސައީދު 15 Oct 2018, 13:59\nމިއަދު ރާއްޖޭގެ ރައީސުލްޖުމްހޫރިއްޔާ ކަމަށް އިންތިހާބުވެ ވަޑައިގެންފައިވާ އިބްރާހިމް މުހައްމަދު ސޯލިހު (އިބޫ) ދިވެހިން ދަންނަނީ މަޑުމައިތިރު ބޭފުޅެއްގެ ގޮތުގަ އެވެ. ރައްޔިތުންގެ މަޖިލީހުގައި ރައްޔިތުންގެ މަންދޫބެއްގެ ގޮތުގައި 25 އަހަރު ހޭދަ ކުރެއްވި އެވެ. ތަފާތު ފިކުރުތަކުގެ ބޭފުޅުންނާ ގުޅުން ބަދަހި ބޭފުޅަކަށް އިބޫ ވެގެން ދިޔަ އެވެ. ތަފާތު ފިކުރުގެ ބޭފުޅުން އިސްވެ އިބޫ ވެރިކަމަށް ގެނައުމަށް ނިންމެވީވެސް ސަބަބުތަކެއް ހުރީމައެވެ.\nއިންތިހާބީ ރައީސް އިބޫ ވިދާޅުވާ ގޮތުން ރައީސް ކަމަށް އައުމަކީ އުންމީދުކޮށްގެން ހުރި ކަމެއް ނޫނެވެ. ރައީސް ކަމަށް އިންތިހާބުވެ ވަޑައިގަތުމަށް ފަހު އިބޫ 'ސަން' އަށް ދެއްވި ހާއްސަ އިންޓަވިއުގައި ރައީސް އަކަށް ވެވަޑައިގަތުމަކީ ވިސްނުންފުޅުގައި ހުރި ކަމެއްތޯ ސުވާލު ކުރުމުން އިބޫ ވިދާޅުވީ ރާއްޖޭގެ ރައީސަކަށް ވުމަކީ އެއް އިރަކުވެސް ވިސްނުންފުޅުގައި ހުރި ކަމެއް ނޫން" ކަމަށެވެ.\n" އަބަދުވެސް އަޅުގަނޑު ހިތުގައި އޮވޭ ރައްޔިތުންނަށް ހިދުމަތް ކުރަން. އަދި މުޖުތަމައުގައި ހުންނަ ކަންތައްތައް ގޯސްކޮށް ހިނގާ ކަންތައްތައް އިސްލާހު ކުރުމުގެ ވިސްނުން އަބަދުވެސް ހުރޭ. އެގޮތުން ރައްޔިތުންގެ މަޖިލީހުގައިވެސް މި މަސައްކަތް ކުރީ. އެކަމަކު ރާއްޖޭގެ ވެރިއަކަށް އައުމުގެ ނިޔަތެއް ނެތް." އިބޫ ވިދާޅުވިއެވެ.\nކޯލިޝަނުގެ ފަރާތުން ރިޔާސީ އިންތިހާބުގައި އިބޫ ވާދަކުރެއްވީ ކޯލިޝަނުގެ ލީޑަރުން ބޭނުންފުޅުވެގެންނެވެ. ކަންތައްތައް ބަދަލުވެގެން ދިޔަ ގޮތުން ހުރިހާ ޕާޓީއަކުން އެއްބަސްވެވުނު ބޭފުޅަކަށް އިބޫ ވެގެން ދިޔަކަން އެމަނިކުފާނުވެސް ގަބޫލުފުޅު ކުރައްވަ އެވެ.\nއަދި ކޯލިޝަން ދެމެހެއްޓުމުގައި އިބޫއަށް ކުރެވިފައި ހުރި މަސައްކަތްތަކަކީ ކޯލިޝަނުގެ ލީޑަރުންނާއި ރައްޔިތުންގެ މެދުގައި އެމަނިކުފާނަށް އިތުބާރު އުފެދުނު ކަމެއްގެ ގޮތުގައި އިބޫ ގަބޫލުފުޅު ކުރައްވަ އެވެ.\n" ރައްޔިތުން އަޅުގަނޑު ބަލައިގަންނަ ގޮތްވެސް އެބައޮތް މީގެ ކުރިން ކުރެވިފައި ހުރި މަސައްކަތްތަކަށް ބަލާއިރު. އޭގެ އަލީގައި ކޯލިޝަނުގެ ޗޮއިސްއެއް އަޅުގަނޑަކީ. އެއާ އެކީގައި އަޅުގަނޑު މި ކުރިއަށް ދަނީ. އިބޫ ވިދާޅުވި އެވެ.\nރިޔާސީ އިންތިހާބުގެ ކެމްޕެއިން ކުރެއްވިއިރު އިބޫ އާއި ރަނިންމޭޓް ފައިސަލް ނަސީމް ވަނީ ރާއްޖޭގެ ހުރިހާ ރަށަކަށް ޒިޔާރަތް ކުރައްވާ ރައްޔިތުންނާ ބައްދަލުކުރައްވާފަ އެވެ. އިބޫ ވިދާޅުވި ގޮތުން ދަތުރުތަކުގެ ތެރެއިން ރައްޔިތުންނާ ބައްދަލުވުމުން އެމަނިކުފާނަށް އިހުސާސް ކުރެވުނީ ކުރަންޖެހޭ މަސައްކަތްތައް ގިނަ ވެފައި ބޮޑުކަން ކަމަށެވެ.\nކެމްޕެއިން ތެރޭގައި ރައްޔިތުންނާ ވަރަށް ގާތުން މަސައްކަތް ކުރުމުން ވަރަށް ގިނަ ކަންކަން އިހުސާސް ކުރެވުނު ކަމަށް އިބޫ ވިދާޅުވި އެވެ. އެގޮތުން " ކުރަން ހުރި ބައިވަރު މަސައްކަތްތައް ނުކުރެވި ހުރިކަން ފާހަގަކުރެވުނު." ކަމަށް ވިދާޅުވި އެވެ.\n" ރައްޔިތުންނަށް ބޭނުންވާ އަސާސީ ހިދުމަތްތައް ފޯރުކޮށް ނުދެވި ހުރިތަން ފެނޭ. އަދި އޭގެ އިތުރުން ހައްގުތައް ނިގުޅައިގަނެވިފައި ހުރިތަން އެބަފެނޭ. އަދި ހަމަހަމަކޮށް އިންސާފު ނުލިބޭތަން އެބަފެނޭ. މިކަންތައްތައް އަޅުގަނޑަށް ބޮޑަށް ފާހަގަކުރެވިގެން ދިޔައީ އިންތިހާބަށް މިކުރި ދަތުރުތަކުގެ ތެރެއިން.." އިބޫ ވިދާޅުވި އެވެ.\nއެހުރިހާ ކަމަކަށް ވިސްނާލާއިރު ވެރިއެއްގެ ހައިސިއްޔަތުން ކުރަން ހުރި މަސައްކަތްތައް ބޮޑުވެފައި ގިނަކަން އިހުސާސްކުރެވޭ ކަމަށް އިބޫ ވިދާޅުވި އެވެ. އަދި ވެރިކަން ކުރުމަކީ ކޮންމެ ގައުމެއްގައި ވެރިކަން ކުރި ނަމަވެސް "އެކަނިވެރި މަގާމެއް" ގޮތަށް ފާހަގަ ކުރެވުނު ކަމަށް އިބޫ ވިދާޅުވި އެވެ.\nކުރިއާ ހިލާފަށް ވެރިކަމަށް އައުމަށް ފަހު "ވާނުވާ އެނގެނީ މީހަކު އައިސް ބުނީމަ" ކަމަށް އިބޫ ވިދާޅުވި އެވެ. އެހެންކަމުން ކައިރީގައި ތިއްބަވާ ބޭފުޅުން ރަނގަޅަށް ލަފާ ދިނުމާއި ރަނގަޅަށް ކަންތައްތައް އޮޅުންފިލުވާ ދެއްވުމުގެ މުހިންމުކަން ފާހަގަ ކުރައްވާ އިބޫ އެދިވަޑައިގަތީ އެއްކޮށް މަސައްކަތް ކުރާ ޓީމު އެމަނިކުފާނަށް އިހުލާސްވެރި ވުމަށެވެ.\n"ކައިރީގައި ތިއްބަވާ ބޭފުޅުން ރަނގަޅަށް ލަފާ ދެއްވުމާއި ރަނގަޅަށް ކަންތައްތައް އޮޅުންފިލުވާ ދެއްވުމަކީ ވަރަށް މުހިންމު ކަމަކަށް ވެގެންދާނެކަން އަޅުގަނޑަށް މިހާރުވެސް ގަބޫލު ކުރެވޭ. އެހެންނޫނިއްޔާ ވަރަށް ފަސޭހައިން ވެރިމީހާ މަގުއޮޅިގެން ހިނގައިދާނެ" ގާތް ބޭފުޅުން އިހުލާތެރިވުމަށް އެދިވަޑައިގަންނަވަމުން އިބޫ ވިދާޅުވި އެވެ.\nއެމަނިކުފާނުގެ ޓީމަށް ކޮންމެ ދުވަހަކުވެސް ރަނގަޅަށް ކަންކަން އޮޅުން ފިލުވައިދިނުމަށް އެދެމުންދާ ކަމަށް އިބޫ ވިދާޅުވި އެވެ. އެ ހިނގާ ކަމަކީ އެމަނިކުފާނު ބޭނުންވާ ގޮތަށް ނުވުމަކީ މައްސަލައެއް ނޫން ކަމަށްވެސް އިބޫ ވިދާޅުވި އެވެ. ކަން އޮތްގޮތް ކިޔާ ދިނުމުން ޑިޒިޝަން ނަގަން ފަސޭހަވެގެން ދާނެ ކަމަށް އިބޫ ވިދާޅުވި އެވެ.\nވެރިކަން ކުރުމަކީ ވަގުތު ބޭނުންވާ ކަމެއްކަން އިބޫ ފާހަގަކުރެއްވި އެވެ. ކޮންމެ ދުވަހަކު 24 ގަޑިއިރު ހޭދަކުރައްވަން ޖެހިވަޑައިގަންނަވަނީ ގަނޑެއްގައި ލިޔެގެން ކަމަށް ވިދާޅުވި އެވެ.\n"ވަގުތު ގަނެވޭނަމަ ވަގުތު ގަނެގެން 24 ގަޑިިއިރު އިތުރުކުރަން ޖެހޭ ކަހަލަ މަގާމެއް މިއީ. އެހެންވީމަ 24 ގަޑިއިރު އެގޮތަށް ބަހައިގެން ދާއިރު ރާއްޖޭގެ ރަށްރަށުގައި ދުނިޔޭގައި ހިނގާ ކަންތައް އެހާ ފަސޭހައެއްކޮށް ނޭންގެ. ހަމަ އެކަނިމާ އެކަނި މި އިންނަން ޖެހެނީ. އެހެންވީމަ ޓީމު ވޯކު އެއީ ވަރަށް މުހިންމު އެއްޗެއް ކަމަށް އަޅުގަނޑު ދެކެނީ" އިބޫ ވިދާޅުވި އެވެ.\nމިހާތަނަށް ކުރެވިފައި ހުރި ތަޖުރިބާއަށް ބަލާއިރު ވެރިއެއްގެ ގޮތުން މަސައްކަތް ކުރުމަކީ އުނދަގޫ ކަމެއް ނޫންކަން ފާހަގަ ކުރައްވާ އިބޫ އެދިވަޑައިގަތީ ރައްޔިތުން އެމަނިކުފާނަށް އިތުބާރު ކުރެއްވުމަށެވެ.\n"އިތުބާރު ކުރައްވާށޭ އަޅުގަނޑަށް. އުންމީދު ނަގާ ނުލައްވާށޭ. އުނދަގޫ މަރުހަލާއެއް އޮތީ. އެހެންވީމަ ރައްޔިތުންގެ އެއްބާރުލުން އަޅުގަނޑުމެންނާއެކު ދެއްވުން އެއީ އަޅުގަނޑު އެދޭ ކަމެއް."\n8 އަހަރު ތެރޭ ކުރިއަރައި، އެމްއައިބީގެ ހިއްސާ އާންމުންނަށް


ނިއުޒީލޭންޑުގެ ދެ މިސްކިތަކަށް ޓެރަރިސްޓު ހަމަލާ ދިން މީހާގެ މައްޗަށް ދައުވާއުފުލައިފި\nމުޙައްމަދު ޢަބްދުﷲ 16 މާރޗް 2019\nއިއްޔު ހުކުރު ނަމާދު ވަގުތުގައި ނިއުޒީލޭންޑުގެ ކްރައިސްޓްޗާޗުގެ ދެ މިސްކިތަކަށް ޓެރަރިސްޓު ހަމަލާދީ 49 މީހުން މަރާލި ކަނާތުފިޔައިގެ، ހައްދު ފަހަނައަޅާފައިވާ، ދޮން މީހުންގެ ވެރިކަން ދުނިޔޭގައި ގާއިމުކުރުމަށް ގޮވާލާ މީހާގެ މައްޗަށް ނިއުޒީލޭންޑުގެ ކޯޓުގައި ދައުވާ އުފުލައިފިއެވެ.\nޖަލު ހެދުމުމުގައި، ދެ އަތް އެއްކޮށް ބިޑިއަޅުވައިގެން ކްރައިސްޓްޗާޗުގެ ކޯޓަށް ހާޒިރުކުރި އޮސްޓްރޭލިޔާގެ އުމުރުން 28 އަހަރުގެ ނަސާރާއެއް ކަމުގައިވާ، ބްރެންޓަން ޓެރެންޓުގެ މައްޗަށް އުފުލާފައި ވަނީ މީހުން މެރުމުގެ ކުށުގެ ދައުވާއެވެ. އޭނާ ކޯޓަށް ހާޒިރުކުރަނިކޮށް ނަގާފައިވާ ފޮޓޯގައި އޭނާގެ މޫނު ނޭނގޭގޮތަށް ހަދާފައި ވަނީ ކޯޓުން އެގޮތަށް އަމުރުކުރުމުންނެވެ.\nފުލުހުން ބުނާ ގޮތުގައި އޭނާގެ މައްޗަށް އިތުރު ދައުވާ އުފުލުން އެކަށީގެން ވެއެވެ.\nއިއްޔެގެ ހަމަލާއަށް ފަހުން ވާހަކަފުޅުދައްކަވަމުން ނިއުޒީލޭންޑުގެ ބޮޑުވަޒީރު ޖަސިންޑާ އާޑާން ވިދާޅުވެފައި ވަނީ އޭނާ ފަސް ބަޑި ގެންގުޅުނު ކަމަށާ، އޭނާގެ އަތުގައި ބަޑި ގެންގުޅުމުގެ ލައިސަންސް އޮތް ކަމަށެވެ. އޭނާ އިތުރަށް ވިދާޅުވީ "އަހަރުމެންގެ ބަޑި ގެންގުޅުމާ ބެހޭ ގާނޫނުތައް ބަދަލުވާނެ" ކަމުގައެވެ.\nކޯޓަށް ހާޒިރުކުރުމުން ޓެރެންޓް ކުށްކުރިކަމަށް އިއުތިރާފުވެވައެއްވެސް ނުވެއެވެ. އަދި އޭނާގެ ކުށެއް ނެތް ކަމަށްވެސް ބުނެފައި ނުވެއެވެ. އެހެންނަމަވެސް، ކޯޓުން ވަނީ އޭނާ ބަންދުގައި ބަހައްޓަން އަމުރުކޮށް، އޭނާ5އެޕްރީލުގައި ކޯޓަށް ހާޒިރުކުރުމަށް އަންގާފައެވެ.\nއިއްޔެ ދެ މިސްކިތަށް ހަމަލާދިން މައްސަލައިގައި4މީހުން ހައްޔަރުކޮށް، ފަހުން އެކަކު ދޫކޮށްލާފައިވާ އިރު، ނިއުޒީލޭންޑުގެ ފުލުހުން މިހާރު ބުނަނީ ދެ ހަމަލާވެސް ދިނީ މިއަދު ކޯޓަށް ހާޒިރުކުރި ބްރެންޓަން ޓެރެންޓްކަމަށް މިހާރު ގަބޫލުކުރެވޭ ކަމަށެވެ. ފުލުހުން މިހާރު ބުނާ ގޮތުގައި އެއް މިސްކިތަށް ހަމަލާ ދިނުމަށް ފަހު އަނެއް މިސްކިތަށް ގޮސް 36 މިނިޓުގެ ތެރޭގައި އޭނާ ވަނީ ހަމަލާ ނިންމާލާފައެވެ.\nބަޑި ބޭނުންކޮށްގެން ރަހުމް ކުޑަ، އަނިޔާވެރި ގޮތަކަށް ހިންގި ޖަރީމާއަށް ފަހު ރޭ އެކަމުގެ ހިތާމައިގައި އޯކްލޭންޑުގެ އައޯޓެއާ މައިދާނަށް އެއްވެ ތިބި މީހުންނާ މުޚާޠަބު ކުރައްވައި، ނިއުޒީލޭންޑުގެ އެޓާނީ ޖެނެރަލް ޑޭވިޑް ޕާކާ ވިދާޅުވީ އެ ގައުމުގައި ސެމީ-އޮޓޮމިކް ރައިފަލް ގެންގުޅުން ސަރުކާރުން މަނާކުރަނެ ކަމުގައެވެ.\n"އެ އެނިޔާވެރި އަމަލު އެކަން ހިންގި މީހާ އަމިއްލައަށް ގޯ-ޕްރޯ ކެމެރާއަކުން ވީޑިއޯކޮށް މުޅި ދުނިޔެއަށް މީސް މީޑިޔާ މެދުވެރިކޮށް ވަގުތުން ދެއްކުން އެއީ ރަނގަޅު ކަމަކަށް ވާނީ ކިހިނެއް؟" އޭނާ ވިދާޅުވިއެވެ.\nއަރުޝީފަށް ނެގީ 16/03/2019 09:40\nއެންމެފަހުން އަޕްޑޭޓްކުރީ 16/03/2019 09:40\nއައްޝައިޚް ހަސަން މޫސާ ފިކުރީ 34 މިނެޓު ކުރިން\nއައިޝާ އަޙްމަދު 43 މިނެޓު ކުރިން


Kanbalunnah Mihaaru2Lakka Rufiyaa Aa Hamayah Loan Negeyne - Economic Ministry - Vaguthu\nކަނބަލުންނަށް މިހާރު ދެލައްކަ ރުފިޔާއާ ހަމައަށް ލޯނު ނެގޭނެ - އިކޮނޮމިކް މިނިސްޓްރީ\nއިކޮނޮމިކް މިނިސްޓްރީގައި މިއަދު ބޭއްވި ނޫސްވެރިންގެ ބައްދަލުވުން - ވަގުތު ިއިމޭޖްސް: އިބްރާހިމް ޝާބިލް\nއަންހެނުންނަށް ހާއްސަކޮށް އިކޮނޮމިކް މިނިސްޓްރީން ހުޅުވާލި ލޯން ސްކީމަށް އެދި ހުށަހެޅުމުގެ މުއްދަތު އިތުރުކޮށް, 50000 ރުފިޔާއާއި 200000ރުފިޔާ އާއި ދެމެދުގެ ލޯން ދޫކުރާ ގޮތަަށް ހަމަޖައްސާފައިވާކަމަށް އިިިކޮނޮމިކް މިނިސްޓްރީން ވިދާޅުވެއްޖެއެވެ.\nމިއަދު އެ މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި އެ މިނިސްޓްރީގެ ޑެޕިޔުޓީ މިނިސްޓަރު އާދަމް ތައުފީގް ވިދާޅުވީ، ކަނބަލުންނަށް ހާއްްްސަކޮޮށް އެެ މިނިސްޓްރީންް ތައާރަފްކުރި ލޯންގެ މުއްްްދަތު ތިން ވަނަފަހަރަށް އިތުރުކޮށްފައިވާކަަމަށާއި, މިގޮތަށް އިތުރު ކުރަން މި ޖެހުނީ ގިނަ ކަނބަލުންތަކެއް މިކަމަށް އެދެމުންދާތީ އާާާއި ގިިިނަ ކަނބަލުންނަށް ފުރުސަތު ދިިިނުމުގެ ގޮތުން ކަމަށެވެ. އެގޮތުން މިހާރު އެ ލޯނަށް މި މަހުގެ 15ގެ ނިޔަލަށް ކުރިމަތިލެވޭނެއެވެ.\nއާދަމް ތައުފީގް ވިދާޅުވީ,މި ލޯނަށް ކުރިން އިއުލާނު ކުރެވިގެން ދިޔައީ 50000 އާއި 100000 ދޭތެރޭގެ ލޯނަށް ހާއްސަކޮށްގެން ނަމަވެސް މިހާރު 50000 އާއި 200000 އާ ހަމައަށް ލޯނަށް އެދި ހުށަހެޅޭ އަދަދު އިތުރު ކުރެވިފައިވާ ކަމަށެވެ.\n"މި ބަދަލު މި ގެނައީ ކަނބަލުންގެ ފަރާތުން ރިކުއެސްޓް ކުރަމުންދާތީވެ" މިނިސްޓަރ އާދަމް ތައުފީގް ވިދާޅުވިއެވެ.\nއާދަމް ތައުފީގް ވިދާޅުވީ, މި ލޯނަށް އެދި ހުށަހެޅުމުގައި ހުރި ދަތިތައް ނައްތާލުމަށް ބޭންކް އޮފް މޯލްޑިވްސްއާއެކު މަޝްވަރާ ކުރެވިގެން ދިޔަ ކަމަށެވެ. އެގޮތުން މީގެ ކުރިން އިއުލާނުކުރެވިފައިވާގޮތުން ރަހުނުގެ ގޮތުގައި ބީއެމްއެލްގެ އިންސުރެންސް ފޯމެއް ހުށަޅާގޮތަށް އިނދެއެވެ.\n"އެހެން ނަމަވެސް މިހާރުގައި ލޯނު ލިބުމަށްފަހުވެސް މި ފޯމް ހުށަހެޅޭގޮތަށް މި ވަނީ ހަމަޖެހިފައި". އާދަމް ތައުފީގް ވިދާޅުވިއެވެ.\nލޯނު އަދަދު 50000ރުފިޔާއަށް ވުރެ ދަށްނަމަ ރަހުނެއް ބޭނުމެއް ނުވާނެއެވެ. ލޯނު އަދަދު 50001 އާއި 200000 ދެމެދުގެ އަދަދެއްނަމަ، ލޯނަށް އެދޭ އަދަދުގެ %130 (ސަތޭކަ ތިރީސް އިންސައްތަ) އަގުހުރި، ބޭންކް އޮފް މޯލްޑިވްސް ގަބޫލުކުރާ ރަހުނެއް ބޭނުންވާނެއެވެ.\nއާދަމް ތައުފީގް ވިދާޅުވިގޮތުގައި ލޯންތައް ބޭނުންވާ ފަރާތްތަކުގެ އެދުމުގެ މަތިން، މަސައްކަތެއް ފަށަން ނުވަތަ މަސައްކަތެއް ފަށައިގެން އުޅޭ މީހުންނަށް ދެ ލައްކައެއްހާ ރުފިޔާއިން އެ މީހުން އެ ކުރާ މަސައްކަތައް އެހީކަމަށްވާނެ ކަަމަށެވެ. އަދި މިފަދަ ލޯންތަކަކީ މިހާރުވެސް އަންހެނުންގެ ތެރޭގައި ވިޔަފާރި ކުރަމުން އަންނަ ފަރާތްތަކަށް އެ މީހުންގެ ވިޔަފާރިތައް ކުރިއަރުން ދޭ އެހީއެއްކަމަށްވެސް އާދަމް ތައުފީގް ވިދާޅުވިއެވެ.\nމި ލޯން ސްކީމުގެ ޖުމްލަ އަދަދަކީ 20،046،000 ރުފިޔާ އެވެ. އިކޮނޮމިކް މިނިސްޓްރީން ވިދާޅުވިގޮތުގައި މިހާތަނަށް މި ލޯނަށް އެދި 150 އެއްހާ އަންހެން ކަނބަލުން ކުރިމަތިލާފައިވާކަމަށެވެ.\nލޯނަށް އެދޭ އެޕްލިކޭޝަން ފޯމުގެ ސޮފްޓް ކޮޕީ އާއިބިޒްނަސް ޕްލޭން ފޯމެޓް އަދި އިތުރު މައުލޫމާތު އިކޮނަމިކް މިނިސްޓްރީގެ ވެބްސައިޓްwww.trade.gov.mvގައި ލިބެން ހުންނާނެއެވެ. އަދި އެޕްލިކޭޝަން ފޯރމުގެ ހާރޑްކޮޕީ ބޮޑުތަކުރުފާނު މަގުގައި ހުންނަ އިކޮނަމިކް މިނިސްޓްރީގެ އިދާރާއިން އަދި ރާއްޖޭގެ6ސަރަހައްދެއްގައި ގާއިމްކުރެވިފައިހުރި ބިޒްނަސް ސެންޓަރތަކުން ލިބެން ހުންނާނެއެވެ.\nމާޗް 8, 2018 15:41\nކަނބަލުންދެކެވާ ލޯބިން ރިބާ ކާންދެނީ ?\nމާޗް 8, 2018 18:26\nކޮބައިތޯ އެސް.އެމް.އީ ލޯން .. ހަމަ އެކަނި ލޯނުތަކަށް އިއުލާން ކުރުންތޯ އޮތީ.. ކީއްވެގެންތޯ އެސް. އެމް. އީ ލޯން ލަސް ވަނީ...\nމާޗް 8, 2018 18:27\nއެސް. އެމް. އީ ލޯން ގެ އިތިޒާރުގަެި ތިބި ޒުވާނުން ކޮޅު ފޫހި ވެދަާނެ\nމާޗް 8, 2018 21:54\nމާޗް 8, 2018 23:06\nތީ ހަމަ ލާރި ކާން ކަލޯމެން ކުޅޭޗަރުކޭސް ކަލޯ ތިޔަށް ކިޔަނީ ރިބާ ދިވެހި އަންހެނުން ތިޔައުޅެނީ ގަންހިންގަވާން ހިލާ ބަސްވިކޭ މީހަކު ތިޔާ ކާރި ނުކުރާނަން.


Saudi Arabia Gai Hahdhu Jehun Manaakoffi Kamah Bune Fathuranee Dhogu Habareh - Vaguthu\nސައުދީ އަރަބިއްޔާގައި ހައްދު ޖެހުން މަނާކޮށްފި ކަމަށް ބުނެ ފަތުރަނީ ދޮގު ޚަބަރެއް\nސައުދީ އަރަބިއްޔާގައި ހައްދު ޖެހުން މަނާކޮށްފި ކަމަށް ބުނެ ފަތުރަނީ ދޮގު ޚަބަރެއް ކަމަށް، އަރަބި ގައުމުތަކުގެ ނޫސްތަކުން ބުނެފިއެވެ.\nހުޅަނގުގެ މީޑިއާތަކުން ފާއިތުވި ދެދުވަހު ފަތުރަމުން އައި ޚަބަރެއްގައި ބުނެފައި ވަނީ ސައޫދީގައި ހައްދުޖެހުން އެއްކޮށް ހުއްޓާލުމަށް ނިންމައި ސައޫދީ ސުޕްރީމް ކޯޓުން އެކުލަވާފައިވާ ޝަރުޢީ ވަޘީޤާ "ޖުޑިޝަލް ޑޮކިއުމެންޓް" އެއްގައި ސައޫދީގައި މީގެފަހުން ހައްދު ޖެހުން އެއްކޮށް ހުއްޓާލި ކަމަށް ބުނެފައިވާ ކަމަށެވެ. ހައްދު ޖަހަންޖެހޭ ހާލަތްތަކުގައި ހައްދު ޖެހުމުގެ ބަދަލުގައި ދެން ކޯޓުތަކުން ކަނޑައަޅާނީ އެއަދަބަކާ އެކަށޭނަ ވަރުގެ ޖަލު ހުކުމްތަކާއި ފައިސާގެ ޖޫރިމަނާތައް ކަމުގައި ވެސް ހުޅަނގުގެ މީޑިއާތަކުން ބުނެފައި ވެއެވެ.\nނަމަވެސް ސައުދީ އަރަބިއްޔާ އިން ހުއްޓާލާފައި ވަނީ އިސްލާމް ދީނުގައި ހައްދުގެ އަދަބު ކަނޑައެޅިފައިވާ ކުށްތައް ފިޔަވައި އެހެން ކުށްތައް ކުރާ މީހުންނަށް ދުއްރާއިން އަދަބު ދިނުން ހުއްޓާލުމުގެ ނިންމުމެކެވެ. މިފަދަ އަދަބު، ނުވަތަ ތައުޒީރީ އަދަބު ތަކަކީ އިސްލާމީ ޝަރީޢަތުގައި ޤާޒީއަށް އިޚްތިޔާރު ދެވިފައި އޮންނަ އަދަބުތަކެވެ.\nކުރިއަށް އޮތްތަނުގައި ވެސް އިސްލާމްދީނުގައި ހައްދު ޖަހަން އަންގަވާފައިވާ ކުށްތަކުގައި ކުރިއެކޭ އެއްގޮތައް ހައްދު ޖެހުމުގެ އަދަބު ސައުދީ އަރަބިއްޔާ އިން ދެމުން ގެންދާނެއެވެ.\nސައުދީ އަރަބިއްޔާގައި ސަރުކާރުގެ އެންގުންތަކަށް ތަބާނުވާ މީހުންނަށް ވެސް "ޖެހުމުގެ އަދަބު" ދެމުން އާދެއެވެ. ނަމަވެސް ކުރިއަށް އޮތްތަނުގައި މިފަދަ އެންގުން ތަކަށް ތަބާނުވާ މީހުންނަށް ޖެހުމުގެ އަދަބު ދިނުމުގެ ބަދަލުގައި އެމީހުންނަށް އަންނާނީ ޖޫރިމަނާ ނުވަތަ ޖަލު ޙުކުމް ނުވަތަ ޖޫރިމަނާއާއި އެކު ޖަލު ޙުކުމެކެވެ.\nފަހަކަށް އައިސް ސައުދީ އަރަބިއްޔާގެ ބައެއް ކަންކަމަށް ވަނީ ގިނަ ބަދަލުތަކެއް ގެންނަން ފަށާފައެވެ. އެގޮތުން އަންހެނުންނަށް ކާރު ދުއްވަން ހުއްދަ ދިނުމާއި، މުނިފޫހިފިލުވުމުގެ ބައެއް ހަރަކާތްތައް ކުރިއަށް ގެންދިއުން ފަދަ ކަންކަން ފާހަގަ ކުރެވެއެވެ.\nއޭޕްރީލް 26, 2020 19:53\nތެދު ހަދަން ދަސްކޮށް ބަލަ\nއޭޕްރީލް 29, 2020 19:49


Whistleblow kurun - Badhaluvi evves kameh neh\nވިސްލްބްލޯ ކުރުން - ބަދަލުވި އެއް ކަމެއް ނެތް\nދައުލަތުގެ އިދާރާތަކުގެ ތެރޭގައި ހިންގާފައިވާ ކޮރަޕްޝަންގެ އަމަލުތަކުގެ ސަބަބުން އެތައް ބިލިއަން ރުފިޔާއެއްގެ ގެއްލުން ދައުލަތަށް ހުރީ ލިބިފަ އެވެ. މިފަދަ ކޮންމެ ގެއްލުމަކީ ސީދާ ގޮތެއްގައި ރައްޔިތުންނަށް އަސަރު ކުރާނެ ކަންކަމެވެ. ދައުލަތުން ހިންގަން ބޭނުންވާ ތަރައްގީގެ ބައެއް މަޝްރޫއުތަކާއި ދޭން ބޭނުންވާ ބައެއް ހިދުމަތްތައް ހުއްޓާލަން މަޖުބޫރުވާނެ ކަންކަމެވެ. ކޮރަޕްޝަނާ ގުޅޭ އެތައް މައްސަލަތަކެއް ތަހުގީގީ އިދާރާތަކަށް ހުށަހެޅި، ގޮތް ނުނިމި އެބަހުއްޓެވެ. މަގާމާ ނުފޫޒު ބޭނުންކޮށްގެން ހިންގާފައިވާ ކޮރަޕްޝަންގެ އަމަލުތަކުގެ ތެރެއިން ދައުލަތުން ވަގަށް ނަގާފައިވާ އެތައް މިިލިއަން ރުފިޔާއެއް ނުލިބި އެބަވެ އެވެ.\nކޮރަޕްޝަންގެ ސަބަބުން ދައުލަތަށް ލިބޭ ގެއްލުން ކުޑަކުރުމަށާއި ކޮރަޕްޝަންގެ އަމަލުތައް ހިންގުން ހުއްޓުވުމަށް ރައީސް އިބްރާހީމް މުހައްމަދު ސޯލިހް ވެރިކަމަށް ވަޑައިގެން މުހިއްމު ފިޔަވަޅުތަކެއް އެޅުއްވި އެވެ. އެގޮތުން ފެބްރުއަރީ 2019ގައި ތައާރަފް ކޮށްފައިވާ ވިސްލްބްލޯވާ ޕޯޓަލް އަކީ ކޮރަޕްޝަންގެ އަމަލުތައް ރިޕޯޓްކޮށް ފަޅާއަރުވާލުމަށް ސަރުކާރުން ހުޅުވާލި ވަރަށް މުހިއްމު ދޮރާއްޓެކެވެ. އެ ޕޯޓަލް އަކީ ކާކުކަން ނޭނގޭ ގޮތަށް އަދި ހިމާޔަތް ލިބިގެން އޮންލައިންކޮށް މައްސަލަތައް ރިޕޯޓް ކުރެވޭ ވަސީލަތެކެވެ. އަދި އޭގެ ފަހުން ސަރުކާރުން ހުށަހަޅައިގެން މަޖިލީހުން ފާސްކޮށްފައިވާ ވިސްލްބްލޯކުރާ ފަރާތްތައް ރައްކާތެރިކުރުމުގެ ގާނޫނަކީ ކޮރަޕްޝަންގެ އަމަލުތައް ރިޕޯޓްކުރާ ފަރާތްތަކަށް ގާނޫނީ ރައްކާތެރިކަން ލިބޭނެ ކަން ޔަގީންކޮށްދިން ގާނޫނެކެވެ.\nވިސްލްބްލޯކުރުމުގެ ގާނޫނުގައި ބުނާ ފަދަ ނޭދެވޭ އަމަލެއް ދައުލަތުގެ އިދާރާ އަކުން ނުވަތަ އަމިއްލަ ފަރާތަކުން ކޮށްފިކަން ނުވަތަ ކުރަމުންދާ ކަން ނުވަތަ ކޮށްފާނެ ކަމުގެ މައުލޫމާތު ކަމާ ގުޅޭ ފަރާތަށް ހުށަހެޅުމަކީ ވިސްލްބްލޯ ކުރުމެވެ. ގާނޫނުގައި ނޭދެވޭ އަމަލުގެ ގޮތުގައި ކަނޑައަޅާފައިވަނީ 12 ކަމެކެވެ. އޭގެތެރެއިން ކޮރަޕްޝަނަކީ އެއް ކުށެވެ. އަމިއްލަ ނަމުގައި ދައުވާކުރުމާއި ދައުވާ ލިބިގަތުމުގެ ހައިސިއްޔަތު ލިބިފައިވާ ގާނޫނީ ޝަހްސުތަކަށާއި ދައުލަތާއި އަމިއްލަ މުވައްޒަފުންނަށް ވެސް ވިސްލްބްލޯ ކުރެވެ އެވެ. ވިސްލްބްލޯކުރުމުގެ ފުރުސަތު ސިއްރުގައި އަދި ހިމާޔަތާއި ރައްކާތެރިކަމުގައި ކުރެވެން އޮތް ނަމަވެސް ކޮރަޕްޝަންގެ ހާލަތާއި ސަގާފަތަށް ބަދަލެއް އައި ކަމަކަށް ގަބޫލެއް ނުކުރެވެ އެވެ.\nވިސްލްބްލޯ ކުރުމުގެ ގާނޫނާ އެކު ބަދަލެއް އައިތަ؟\nވިސްލްބްލޯ ކުރުމުގެ ގާނޫނު އޮކްޓޫބަރު 17، 2019ގައި ވުޖޫދަށް އައުމުން ކޮރަޕްޝަންގެ އަމަލުތައް ރިޕޯޓް ކުރުން އިތުރުވެ، ކޮރަޕްޝަންގެ މައްސަލައަށް ކޮންމެވެސް ވަރެއްގެ ހައްލެއް ލިބޭނެ ކަމަށް އުއްމީދު ކުރެވުނެވެ. އެހެންނަމަވެސް ގާނޫނަށް އަމަލުކުރަން ފެށިތާ އެއް އަހަރާއި ނުވަ މަސް ވެގެން ދިޔައިރު ފާހަގަކޮށްލެވޭ ބޮޑު ބަދަލެއް ނުފެނެ އެވެ. އޭސީސީގެ ތަފާސްހިސާބުތަކަށް ބަލާއިރު ވިސްލްބްލޯ ކުރުުމުގެ ގާނޫނާ ގުޅިގެން ކޮރަޕްޝަންގެ މައްސަލައަށް ހެޔޮ ބަދަލެއް އައި ކަމަކަށް ވެސް ނުފެނެ އެވެ. އޭސީސީގައި 2018 ވަނަ އަހަރު 930 މައްސަލަ ރަޖިސްޓްރީކޮށްފައިވާއިރު، 2019 އަހަރު 1،397 މައްސަލަ ރަޖިސްޓްރީކޮށްފައިވެ އެެވެ. އަދި ނިމިގެން ދިޔަ 2020 އަހަރު 938 މައްސަލަ ވަނީ އޭސީސީގައި ރަޖިސްޓްރީކޮށްފަ އެވެ.\nއޭސީސީ އަށް 2020 ވަނަ އަހަރު ހުށަހެޅިފައިވާ މައްސަލަތަކާއި އަމަލުކުރެވިފައިވާ ގޮތުގެ ތަފާސްހިސާބު\nއޭސީސީގައި ރަޖިސްޓްރީ ކުރެވުނު މައްސަލަތައް 2019 އަހަރު އިތުރުވި މައިގަނޑު އެއް ސަބަބަކީ އެ އަހަރު ރައްޔިތުންގެ މަޖިލީހުގެ އިންތިހާބު ބޭއްވުމާ ގުޅިގެން ކެމްޕޭނާއި ކޮރަޕްޝަނާ ގުޅުވާ، މައްސަލަ ތަކެއް ހުށަހެޅުމުންނެވެ. ކޮރަޕްޝަންގެ މައްސަލަތައް ތަހުގީގު ކުރުމުގެ އެންމެ އިސް އިދާރާ އަށް ހުށަހެޅުނު މައްސަލަތަކުގެ ނަންބަރުތަކުން އެނގެނީ ގާނޫނަކުން ކޮރަޕްޝަންގެ ހާލަތަށް އައި ބަދަލެއް ނެތް ކަމެވެ. އެގޮތަށް ދިމާވަނީ މުއައްސަސާތަކަށް އާންމުން ކުރާ އިތުބާރު ކުޑަވުމުން ކަމަށް ގަބޫލުކުރެވޭ ސަބަބުތައް އެބަހުއްޓެވެ. މިދިޔަ އަހަރު އޭސީސީގައި 938 މައްސަލަ ރަޖިސްޓްރީކޮށްފައި އޮތް އިރު އެ އަހަރުގެ ތެރޭގައި ދައުވާ ކުރަން ފޮނުވާފައިވަނީ އެންމެ 15 މައްސަލަ އެވެ. މިކަމުން އެކަނި ވެސް އަންގައިދެނީ އިންސާފު ލިބުމުގެ މަގު ދިގު ކަމެވެ. އިންސާފަށް ކުރަންޖެހޭ އިންތިޒާރު ދިގު ކަމެވެ. އެއީ ގާނޫނަށް އަދި މުޅި ނިޒާމަށް އިތުރުބާރު ގެއްލޭނެ ކަމެކެވެ.\nގާނޫނު ވުޖޫދުވީ ފަހުން ބޮޑެތި ކޮރަޕްޝަން މައްސަލަތަކެއް\nވިސްލްބްލޯ ގާނޫނު ވުޖޫދުވި ފަހުން ފާހަގަކޮށްލެވޭ ކޮރަޕްޝަންގެ މައްސަލަތަކެއް ފެންމަތިވެ އެ މައްސަލަތައް ދައުލަތުގެ ކަމާ ގުޅޭ އިދާރާތަކުން ދަނީ ބަލަމުންނެވެ. އެގޮތުން ކޮވިޑް 19އާއި ގުޅިގެން ރާއްޖެއަށް ބޭނުންވާ ވެންޓިލޭޓަރު ހޯދަން މިނިސްޓްރީ އޮފް ހެލްތާއި ދުބާއީގެ އެގްޒެކިއުޓާސް ޖެނެރަލް ޓްރޭޑިންއާ ދެމެދު އެއްބަސްވުމެއް ހަދާ ހިންގާފައިވާ ކޮރަޕްޝަންގެ މުއާމަލާތްތައް ފާހަގަކުރަންޖެހެ އެވެ.\nމިއެއްބަސްވުމުގެ ދަށުން 75 ވެންޓިލޭޓަރު ލިބެންޖެހޭއިރު މިދިޔަ މަހުގެ ހަތަރުވަނަ ދުވަހު އެއްބަސްވުން ބާތިލްކުރުމާ ހަމައަށް ލިބިފައިވަނީ 15 ވެންޓިލޭޓަރެވެ. ނަމަވެސް ވެންޓިލޭޓަރު ގަތުމަށް ހުޅުވާލުމުން އެންމެ ބޮޑު އަގު ހުށަހެޅި ދުބާއީ ކުންފުންޏަށް މަސައްކަތް ހަވާލުކޮށް ސަރުކާރުން ވަނީ އެ ކުންފުންޏަށް 30.91 މިލިއަން ރުފިޔާ ދައްކާފަ އެވެ. އެމަސައްކަތް ކޮށްދިނުމަށް އެގްޒެކިއުޓާސް ކުންފުނިން ހުށަހެޅީ 34 މިލިއަން ރުފިޔާ އަށެވެ.\nމިމައްސަލަ އޭސީސީން ތަހުގީގުކޮށް 12 މީހެއްގެ މައްޗަށް މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދައިދިނުމުގެ ދައުވާ ކުރަން ޕީޖީ އޮފީހަށް ދެ ފަހަރަށް ހުށަހެޅި އެވެ. ނަމަވެސް ޕީޖީ ވަނީ މިމައްސަލައިގެ ތަހުގީގު ފުރިހަމަ ނުވާތީ ދައުވާ ސާބިތުކުރެވޭ ވަރަށް މައްސަލައިގައި އުންސުރު ފުރިހަމަ ނުވާ ކަމަށް ބުނެ ދެ ފަަހަރުވެސް ދައުވާ ކުރުމަށް އިންކާރުކުރައްވާފަ އެވެ. ނަމަވެސް ޕީޖީގެ ނިންމުން އަލުން މުރާޖައާ ކުރަން މިހާރު ވަނީ ނިންމަވާފަ އެވެ.\nވިސްލްބްލޯ ގާނޫނު ވުޖޫދުވި ފަހުން ފާހަގަކޮށްލެވޭ ކޮރަޕްޝަންގެ ދެވަނަ މައްސަލައަކީ ކޮވިޑް-19 އާއި ގުޅިގެން ހެދި ފެސިލިޓީތަކަށް 4،128 އޮކްސިޖަން ސިލިންޑަރު ގެނައުމުގައި މޯލްޑިވްސް ގޭހުގެ ޑެޕިއުޓީ މެނޭޖިން ޑިރެކްޓަރު އިކްރާމް އަލީ ހިންގާފައިވާ ކަމަށް ބުނާ ކޮރަޕްޝަންގެ އަމަލުތަކެވެ. ސިލިންޑަރުތައް ގެނައިރު ގިނަ ސިލިންޑަރު ތަކަކީ ބާތަކެތި ކަމަށްވެސް ތުހުމަތުކުރެވެ އެވެ. މި މުއާމަލާތުގައި 16 މިލިއަނެއްހާ ރުފިޔާގެ ކޮރަޕްޝަން ހިމެނޭ ކަމަށް ކަމާ ގުޅޭ އިދާރާތަކުން ފާހަގަކޮށްފައިވެ އެވެ. މިމައްސަލާގައި އިކްރާމުގެ މައްޗަށް އަދި ދައުވާ އުފުލާފައެއް ނުވެ އެވެ. އެކަމަކު އޭނާ ގެންދަވަނީ ތުހުމަތުތައް ތަކުރާރުކޮށް ދޮގު ކުރައްވަމުންނެވެ.\nސިލިންޑަރުތަކުގެ މައްސަލައިގައި ތުހުމަތުކުރެވޭ އިކްރާމް އަލީ -- ފޮޓޯ: މޯލްޑިވް ގޭސް\nމީގެއިތުރުން ގާނޫނު ވުޖޫދަށް އައި ފަހުން ސަރުކާރު ހިއްސާވާ ކުންފުނިތަކުގެ ތެރެއިން ފެނަކަ ކޯޕަރޭޝަންގައި ހިންގާފައިވާ ކަމަށް ބުނާ ކޮރަޕްޝަންގެ އެތައް މައްސަލަތަކެއް ވެސް އޭސީސީއަށް ވަނީ ހުށަހަޅާފަ އެވެ. އެކަމަކު އެތަނުން އެއްވެސް މައްސަލައެއް ނިންމާ އެއްވެސް ފަރާތަކަށް އަދި ދައުވާ އުފުލާފައެއް ނުވެ އެވެ.\nވިސްލްބްލޯ ކުރަން ގާނޫނުގައި ފުޅާކޮށް ފުރުސަތު ދީފައިވީ ނަމަވެސް ކުރިން ފާހަގަކުރި ތިން މައްސަލައިގެ ތެރެއިން ފެނަކަ ކޯޕަރޭޝަނާ ގުޅޭ ބައެއް މައްސަލަތަކުގައި އެތަނުގެ ބައެއް މުވައްޒަފުން ވިސްލްބްލޯގެ ގާނޫނުގެ ބޭނުން ހިފާފައިވެ އެވެ. އަނެއް ދެ މައްސަލަ ފެންމަތިކުރީ އެހެން ގޮތަކުން ކަމަށްވާއިރު ވިސްލްބްލޯ ކުރަން ހިތްވަރުދީ އެކަމަށް އަދިވެސް އާންމުން ހޭލުންތެރިކުރަންޖެހެ އެވެ. އެހެން ނޫނީ ގާނޫނެއް އޮތުމުގެ ބޭނުމެއް ނުފެނެ އެވެ.\nދައުލަތުގެ އިދާރާތަކުގައި އިންތިޒާމެއް ނެތް\nވިސްލްބްލޯކުރާ ފަރާތްތައް ރައްކާތެރިކުރުމުގެ ގާނޫނުގެ 20 ވަނަ މާއްދާގައިވާ ގޮތުން މި ގާނޫނަށް އަމަލުކުރާ ދުވަހުން ފެށިގެން 90 ދުވަސް ހަމަވުމުގެ ކުރިން، ދައުލަތުގެ އިދާރާތަކުގައި ވިސްލްބްލޯ ކުރުމުގެ އެތެރޭގެ އިންތިޒާމު ހަމަޖައްސައި، އެ އިންތިޒާމުތަކުގެ މައުލޫމާތު އެފަރާތުގެ މުވައްޒަފުންނަށް ދޭންޖެހެ އެވެ. އެ އިންތިޒާމުތައް ހަމަޖައްސާފައި ހުރިތޯ ކަށަވަރުކުރުމާއި މޮނިޓާ ކުރުމަކީ މި ގާނޫނުގެ ދަށުން މިހާރު އުފައްދާފައިވާ ވިސްލްބްލޯވާ ޕްރޮޓެކްޝަން ޔުނިޓުން ކުރަންޖެހޭ ކަމެކެވެ.\nދައުލަތުގެ އެންމެ ގިނަ އޮފީސްތައް ހިންގަމުން ގެންދާ ވެލާނާގެ ބިލްޑިން -- ފޮޓޯ: އަވަސް\nވިސްލްބްލޯ ގާނޫނުގައިވާ ގޮތުން ވިސްލްބްލޯވާ ޕްރޮޓެކްޝަން ޔުނިޓަކީ ހިއުމަން ރައިޓްސް ކޮމިޝަން (އެޗްއާރްސީއެމް)ގެ ދަށުން އެ ކޮމިޝަނުން އެކުލަވާލަން ޖެހޭ މިނިވަން ޔުނިޓެކެވެ. މި ޔުނިޓްގެ ވެރިޔަކަށް ހުންނަވަނީ ވެސް އެޗްއާރްސީއެމުން ކަނޑައަޅުއްވާ ބޭފުޅެކެވެ. ވިސްލްބްލޯވާ ޕްރޮޓެކްޝަން ޔުނިޓް ހިންގާނެ ގޮތުގެ ގަވާއިދާއި އެ ޔުނިޓަށް ސިއްރުކޮށް މައުލޫމާތު ހުށަހެޅުމާއި ބަލައިގަތުމާއި، މައުލޫމާތު ތަހުގީގުކޮށް ފިޔަވަޅު އެޅުމުގެ ގަވާއިދު އެކުލަވާލައި އެތަނުން ވަނީ އާންމުކޮށްފަ އެވެ. ޔުނިޓަށް މައްސަލަ ހުށަހަޅަން ބޭނުންވާ ފަރާތްތަކުން ސިޓީން ނުވަތަ ފޯމަކުން ނުވަތަ އީމެއިލް މެދުވެރިކޮށް ނުވަތަ ވެބްސައިޓް މެދުވެރިކޮށް ނުވަތަ ޔުނިޓަށް ހާޒިރުވެގެން މައްސަލަ ހުށަހެޅޭނެ އެވެ.\nމީގެއިތުރުން ގާނޫނުގެ ދަށުން ދައުލަތުގެ އިދާރާތަކުގައި ގާއިމުކުރަން ޖެހޭ އެތެރޭގެ އިންތިޒާމުތައް ގާއިމުކުރުމުގެ ގޮތުން އަމަލު ކުރަންޖެހޭ ގައިޑްލައިން ވެސް ޕްރޮޓެކްޝަން ޔުނިޓުން އެކުލަވާލައި ދައުލަތުގެ ކަމާ ގުޅޭ އިދާރާތަކާއި ހިއްސާކޮށްފައިވާ އެ ޔުނިޓުން ބުނެ އެވެ. އެހެންނަމަވެސް ދައުލަތުގެ އިދާރާތަކުގައި ވިސްލްބްލޯ ކުރުމަށްޓަކައި ހަދަންޖެހޭ އެތެރޭގެ އިންތިޒާމުތައް ނެތް އިދާރާތައް އަދިވެސް ހުރިކަން ބައެއް އިދާރާތަކުގެ މުވައްޒަފުންނާ ވާހަކަަދައްކާލުމުން އެނގެ އެވެ.\nޓްރާންސްޕޯޓް މިނިސްޓްރީގެ މުވައްޒަފަކު ނަން ނުޖެހުމަށް ޝަރުތުކޮށް ބުނީ ވިސްލްބްލޯވް ކުރަން އެ މިނިސްޓްރީގެ ތެރޭގައި އިންތިޒާމެއް ނެތް ކަމަށެވެ. އަދި ގިނަ މުވައްޒަފުންނަށް އެއީ ލިބިގެންވާ ހައްގެއް ކަމާއި އެކަން ކުރުމުގައި އޮންނަ އިޖުރާތްތައްވެސް ނޭނގޭ ކަމަށެވެ.\n"ވިސްލްބްލޯކުރުމުގެ ގާނޫނުން އެކަން ކުރާ މީހާ އަށް ލިބިދޭ ހައްގުތަކާއި ބާރުތައް އެނގޭނަމަ އަޅުގަނޑު ގަބޫލުކުރަނީ މިތަނުގައި [މިނިސްޓްރީގައި] ހުރި މައްސަލަ މުވައްޒަފުން އެ ހުށަހަޅަންޖެހޭ ގޮތަށް ހުށަހަޅާނެ ކަން. އެކަމަކު އެ ހޭލުންތެރިކަމެއް ނެތް. އެފަދަ ޕްރޮގްރާމެއް މިތަނުގައި ހިންގި ހަނދާނެއްވެސް ނުވޭ،" 10 އަހަރު ތަނުގައި މަސައްކަތްކޮށްފައިވާ މުވައްޒަފު ބުނެފައިވެ އެވެ.\nކަމާ ގުޅޭ އިދާރާތަކުން ދައްކާ އުޒުރުތައް\nވިސްލްބްލޯކުރުމުގެ ގާނޫނުގެ ދަށުން އުފައްދާފައިވާ ވިސްލްބްލޯވާ ޕްރޮޓެކްޝަން ޔުނިޓަކީ މި ގާނޫނަށް އާންމުން ހޭލުންތެރިކުރުވުމަށް އެންމެ މުހިއްމު ދައުރެއް އަދާކުރަންޖެހޭ އިދާރާ އެވެ.\nއެޗްއާރްސީއެމްގެ މެންބަރު ޑރ. އަދުހަމް އަބްދުﷲ އަވަސް އަށް ދިން އިންޓަވިއުއެއްގައި ވިދާޅުވި ގޮތުގައި މިދިޔަ އަހަރު ޕްރޮޓެކްޝަން ޔުނިޓަށް އެކަށީގެންވާ މަސައްކަތްތަކެއް ނުކުރެވުނީ އެ ޔުނިޓަށް ހާއްސަ ބަޖެޓެއް ލިބިފައި ނެތުމުންނާއި ޔުނިޓްގެ މަސައްކަތްތަކަށް އެކަށީގެންވާ މުވައްޒަފުން ހަމަޖެހިފައި ނުވާތީ ކަމަށެވެ.\n"ބަޖެޓުގެ އިޝޫޒްތައް އެބަހުރި. އެހެންނަމަވެސް މިއަހަރުގެ ތެރޭގައި ކޮންމެވެސް ވަރެއްގެ ބަޖެޓެއް ލިބިފައިވާތީ ޔުނިޓްގެ މަސައްކަތްތައް ކުރިއަށް ވުރެ ފުޅާކޮށް ހިންގޭނެ،" އަދުހަމް ވިދާޅުވެފައިވެ އެވެ.\nމުއައްސަސާތަކުގައި ވިސްލްބްލޯ ކުރަން އިންތިޒާމުތައް ހަމަޖެހިފައި ނެތް ނަމަ އެކަން ބަލައި އަޅަންޖެހޭ ފިޔަވަޅުތައް އަޅާނެ ކަމަށް އެޗްއާރްސީއެމުން ބުނެ އެވެ. އަދި މިކަމާ ގުޅޭ ގާނޫނަށް އިދާރާތަކުގެ މުވައްޒަފުން ހޭލުންތެރިކުރުމަށް ވަރަށް އަވަހަށް ހާއްސަ މަސައްކަތްތަކެއް ފަށައިގަނެވޭނެ ކަމަށް އެޗްއާރްސީއެމުން އުއްމީދު ކުރެ އެވެ.\nއެޗްއާރްސީއެމްގެ މެންބަރުން ނޫސްވެރިންގެ ބައްދަލުވުމެއްގައި\nއޭސީސީގެ ރައީސް މަރިޔަމް ޝިއުނާ ވެސް މީޑިއާގައި މީގެކުރިން ވިދާޅުވީ ވިސްލްބްލޯ ކުރާ ގާނޫނަށް އާންމުން ހޭލުންތެރިކުރަންޖެހޭ ކަމަށެވެ. އަދި ވިސްލްބްލޯ ކުރާ މީހުންގެ މައުލޫމާތު ސިއްރު ކުރެވޭނެ ކަމަށް ގާނޫނުގައި ބުނެފައިވީ ނަމަވެސް ބައެއް އިދާރާތަކުގެ އިންތިޒާމުތައް ހުރި ގޮތުން އެމީހާގެ މައުލޫމާތު ހާމަވުމުގެ ފުރުސަތު އޮތް ކަމަށް ޝިއުނާ ގަބޫލުކުރައްވަ އެވެ.\n"މި ގާނޫނުން ދައުލަތުގެ މުވައްޒަފުންނަށް ލިބޭ ރައްކާތެރިކަމާ އެކީ މައްސަލަތައް ރިޕޯޓް ކުރަން މަގުފަހިކޮށްދޭ. އެކަމަކު ވެސް މައްސަލަ ހުށަހަޅައިފިއްޔާ ދެން ތިމަންނަގެ ވަޒީފާ އަށް ވެދާނެ ގޮތަކާ މެދު [ބައެއް މީހުން] ބިރުގަނޭ،" ޝިއުނާ ވިދާޅުވެފައިވެ އެވެ.\nދައުލަތުގެ އިދާރާތަކުން މަސައްކަތް ކޮށްގެން ވިސްލްބްލޯ ކުރުމުގެ ގާނޫނަށް މީހުންގެ ހޭލުންތެރިކަން އިތުރުކޮށްގެން ނޫނީ ހާލަތު ބަދަލެއް ނުކުރެވޭނެ އެވެ. ކޮރަޕްޝަނާ ނޭދެވޭ އަމަލުތައް ހުއްޓުވޭނީ ގާނޫނުން ދީފައިވާ ރައްކާތެރިކަން ކަށަވަރުކޮށްދީ، ވިސްލްބްލޯ ކުރަން އިންތިޒާމުތައް ފުރިހަމަކޮށްދީގެންނެވެ. ޔަގީންކަމާއި އިތުބާރު ހޯދައިދީގެންނެވެ.\nއެޗްއާރްސީއެމް ރައީސް އޮފީސް އޭސީސީ + ހިޔާނާތް ރައްޔިތުންގެ މަޖިލިސް


Brazil ge raees emmefahun positive vejje - vNews.mv\nބްރެޒިލްގެ ރައީސް ޖައިރް ބޮލްސޮނާރޯ:\nކޮވިޑް-19 އާ ދެކޮޅަށް އުޅުއްވަނިކޮށް ބްރެޒިލްގެ ރައީސް ޕޮޒިޓިވްވެއްޖެ\nސައިފް އަޒްހަރު 07 July 2020, 23:16\nކޮވިޑް-19 އަކީ ނުރައްކާތެރި ބައްޔެއް ނޫންކަމަށް ތަކުރާރުކޮށް ވިދާޅުވެ، އަދި ބަލި ފެތުރުން ހުއްޓުވަން ލޮކްޑައުންކުރުމާއި، އިގްތިސާދީ މަސައްކަތްތައް ހުއްޓާލާފައި ފިޔަވަޅުތައް އެޅުމާއި އެތައްމަހެއް ވަންދެން ދެކޮޅު ހައްދަވަމުން ގެންދެވި ބްރެޒިލްގެ ރައީސް ޖައިރް ބޮލްސޮނާރޯ އެންމެފަހުން ކޮވިޑް-19 އަށް ޕޮޒިޓިވް ވެއްޖެއެވެ.\nބްރެޒިލްގެ ރައީސްވަނީ، ސިއްހީ ފަރާތްތަކުގެ އެންގުންތަކާ ޚިލާފްވެވަޑައިގެން، އެތައްފަހަރެއްގެމަތިން މަގުމައްޗަށް ނުކުމެވަޑައިގެން މުޒާހަރާތަކުގައިވެސް ބައިވެރިވެވަޑައިގެންފައެވެ.\nއެފަދަ އެއްވުންތަކުގައި އާންމުންނާ ސަލާމްކުރެއްވުމަކީވެސް އާންމު ކަމެކެވެ. އެފަދަ އެއްވުންތަކަށް ރައީސް ވަޑައިގަންނަވަނީ މާސްކްވެސް ނާޅުއްވައެވެ.\nމިކަމާހެދި، އާންމު ރައްޔިތުންނަށް ނުބައި މެސެޖެއް ދެއްވަނީކަމަށް ބުނެ ބްރެޒިލްގެ ކޯޓަކުން ވަނީ ރައީސް ބޮލްސޮނާރޯ މަގުމައްޗަށް ނުކުމެވަޑައިގަންނަވާ ނަމަ މާސްކް އަޅުއްވަން އަމުރުވެސް ކޮށްފައެވެ.\nބްރެޒިލްގެ ރައީސް ޖައިރް ބޮލްސޮނާރޯ ކޮވިޑް-19 އަށް ހެއްދެވި ޓެސްޓުން ޕޮޒިޓިވްވިކަން އިޢްލާން ކުރެއްވީ ޚުދު އޭނާއެވެ.\nވެރިރަށް ބްރަސީލިއާގައި ބޭއްވި ނޫސްވެރިންގެ ބައްދަލުވުމުގައި ރައީސް ހުންނެވީ މާސްކް އަޅުއްވައިގެންނެވެ.\nހަމަ އެއާއެކު ބޮލްސޮނާރޯ ވިދާޅުވީ، އޭނާ މިހާރު ގެންދަވަނީ މެލޭރިޔާއާއާ ދެކޮޅަށް ބޭނުންކުރާ "ހައިޑްރޮސިކްލޮރޮކްއިން" ބޭނުން ކުރައްވަމުން ކަމަށެވެ.\nނަމަވެސް، އެ ބޭހަކީ ކޮވިޑް-19 ބަލިމީހުން ބޭނުންކުރަން ދުނިޔެއިން ކަނޑައަޅާފައިވާ ބޭހެއްނޫނެވެ. އެ ބޭސް ބޭނުންކުރަން ތާއީދުކުރައްވަނީ ބްރެއިލްގެ ރައީސާއި އެމެރިކާގެ ރައީސް އެކަންޏެވެ.\n"އަޅުގަނޑުގެ ހާލު އާދައިގެގޮތެއް. ބޭރަށް ނުކުންނަންވެސް ބޭނުން، އެކަމަކު ސިއްހީ އިރުޝާދުތަކާހެދި އެކަން ކުރެވޭކަށްނެތް"\nބްރެޒިލްގެ ރައީސް ބޮލްސޮނާރޯ ކުރިން ވިދާޅުވެފައިވަނީ، އޭނާއަކީ ކުރީގައި އެތުލީޓަކަށްވުމުން ކޮވިޑް-19 ބަލިން އޭނާއަށް ރައްކާތެރިކަން ލިބިގެންވާ ކަމަށެވެ. އަދި ބަލި ޖެހުނަސް އެކަން ވެގެންދާނީ އާދައިގެ "ހުމަކަށް" ކަމަށް ވިދާޅުވަމުން ގެންދެވިއެވެ.\nއާބާދީގައި 210 މިލިއަން މީހުން ހިމެނޭ ބްރެޒިލް މިހާރު ވެފައިވަނީ ދުނިޔޭގައި ބަލީގެ ހާލަތު ދެވަނައަށް އެންމެ ގޯސް ގައުމަށެވެ. އެގައުމުން މިހާތަނަށް 1.5 މިލިއަނަށްވުރެ ގިނަމީހުން ބައްޔަށް ޕޮޒިޓިވްވެފައިވާއިރު، ބަލީގައި މިހާތަނަށް 64،265 މީހުން މަރުވެފައި ވެއެވެ.